title: Valkeisaaren kalliomaalaus

text: Sen sijaan maalaus B voidaan ajoittaa maankohoamisen avulla. Vaikka osa maalausta voidaan maalata varpastamalla viereisen kielekkeen päältä tai edessä olevan laattakiven päältä, olisi se erittäin vaivalloista ja tekijälle tulisi mieleen maalata kuviot alemmaksi kohtaan, jonne ylettyisi helposti. Saimaan maankohoamisen vaikutukset vedenpinnan korkeuksiin tunnetaan karkeasti ja niiden mukaan maalauksen yläosa tehtiin 3 900−3 300 eaa.. Maalauksen alaosa on voitu maalata tämän jälkeen milloin vain seisten kielekkeeltä, mutta todennäköisesti josku vuoden 2 000 eaa. jälkeen. Kaivauksista löytyneet nuotion hiilenpalaset ajoitettiin noin 1 400 eaa. eli varhaiselle metallikaudelle. Tällöin Valkeisaaren nykyinen rantaterassi olisi ollut märkä, mutta ajoittain kuivana ja sille olisi voinut pystyttää leirin. Muitakin ajoituksia tehtiin. Marjansiemenistä saatiin ajoitus 1 200-1 300 jaa. eli keskiajan ajoitus.


title: Valkeisaaren kalliomaalaus

text: Maalauskohdan B edessä, jossa kaivaukset tehtiin, sijaitsee luontaisen oloinen kivipaasi maaten vaakatasossa kallion edessä. Vaikutelma on kuin siinä olisi "uhripöytä". Pöydän yläpuolella kalliossa voi hyvällä mielikuvituksella erottaa valtavan suuret ihmiskasvojen karikatyyrin. Vinon aamuauringon valo luo sille kohtalokkaan voimakkaat varjot, jolloin katsoja näkee kallion luoman tuiman katseen "uhripöydälle". Ajatus saamelaisen uhripaikasta eli seitakalliosta on uskottava. Kun juuri sillä kohtaa on tavattu korkeita fosfaattipitoisuuksia, voidaan ne selittää palvontamenojen jäänteiksi.


title: Valkeisaaren kalliomaalaus

text: Seuraavat kalliomaalaukset ovat lähellä tätä maalausta:


title: 300 metrin vapaakiväärin joukkuekilpailu ammunnan maailmanmestaruuskilpailuissa 1924

text:
Vapaakivääriammuntoihin maailmanmestaruuskilpailuissa 1924 osallistui 14 joukkuetta. Joukkueen tulos muodostui viiden ampujan yhteistuloksesta. Kukin ampuja ampui pystystä, polvelta ja makuulta 40 laukausta. Samassa yhteydessä jaettiin mitalit joukkuekilpailun lisäksi henkilökohtaisessa täysottelussa ja jokaiselta asennolta erikseen.
Yhdysvaltain joukkue puolusti kolmannen kerran menestyksellä joukkuemestaruutta, jonka se oli vuonna 1921 ensimmäisen kerran voittanut. Voittajan kiertopalkinto, Argentiina-pokaali, säilyi siis heidän hallussaan.


text: Kilpailu alkoi 14. kesäkuuta, jolloin ammuttiin pystystä. Seuraavana päivänä jatkettiin polvelta ja kolmantena kilpailupäivänä makuulta. Belgialaiselta van Asbroeckilta jäi 20 laukausta pystystä ampumatta ajan loputtua kesken.


title: Viidanmäen kalliomaalaus

text: Viidanmäen kalliomaalaus sijaitsee Sulkavan kunnassa Saimaan rannalla Partalansaaren koillisosissa Sammallahdessa. Maalauskallio on jyrkkä ja kun maalaukset ovat ihmiselle korkealla, ei kuvioista saa välttämättä selvää.


title: Viidanmäen kalliomaalaus

text: Viidanmäen kalliomaalaukset löysi Martti Koponen ja sen tarkasti Hannu Poutiainen vuonna 1992. Kuviot on inventoitu vuosina 2006 ja 2010.


title: Viidanmäen kalliomaalaus

text: Maalauskallio aukeaa lounaaseen ja on korkea ja jyrkkä. Kalliosta ei ole lohjennut lohkareita, mutta pinta on pakkasrapautunut. Punaväriä on havaittu 83,5-86,7 metriä merenpinnan yläpuolella, mikä on noin 6-9 metriä maasta. Alhaalta erottaa helposti suuret punaväriläiskät, mutta kuvioiden näkeminen vaatii aikaa.


title: Viidanmäen kalliomaalaus

text: Vasemmalle katsovaa hirveä esittävä kuvio on 32 senttimetriä pitkä. Sillä on kaksi lyhyttä jalkaa ja niin sanottu sydänpiste. Ihmistä esittää 35 senttimetriä korkea ja 19 leveä tikku-ukko. Muitakin haalistuneita kuvioita on, mutta niitä ei olla vielä tunnistettu.


title: Sebastian Hohenthal

text: Sebastian Hohenthal (s. 5. marraskuuta 1984 Mora) on ruotsalainen moottoriurheilija. Hän aloitti uransa Karting-sarjoissa joissa hän kilpaili vuosina 1995-2000 voittaen mm. Dalacupen Formula Micro -sarjan mestaruuden vuonna 1996, ICA Junior Tom Trana Trophyn vuonna 1999 ja ICA Junior Nordic ja Swedish sarjojen mestaruudet vuonna 2000. Vuonna 2001 Hohenthal kilpaili Formula Ford-sarjoissa joissa hän jatkoi vuoteen 2004 saakka voittaen sarjan mestaruuden kolmessa eri luokassa vuonna 2003. Vuonna 2004 hän sijoittui kolmanneksi Britannian Formula Ford sarjassa ja Formula Ford Festival kilpailussa. Vuonna 2005 Hohenthal kilpaili Formula Renault UK sarjassa sijoittuen neljänneksi. Seuraavana vuonna hän voitti sarjan mestaruuden. Vuosina 2007-08 Hohenthal kilpaili Britannian F3-mestaruussarjassa sijoittuen seitsemänneksi ja yhdeksänneksi. Vuonna 2009 Hohenthal kilpaili F2-luokassa saavuttaen seitsemän pistettä. Vuonna 2010 Hohenthal ilmoitti vetäytyvänsä autourheilusta. Nykyään Hohenthal on Hello Sweden -klubin jäsen, joka tukee nuoria autourheilijoita. Hohenthal perusti myös oman Hohenthal Racing Academyn, joka avattiin toukokuussa 2010.


title: Bodyguards and Assassins

text: Bodyguards and Assassins ("Shǐ Yuè Wěi Chéng") on vuonna 2009 ensi-iltansa saanut kiinalais-hongkongilainen toimintadraama. Elokuvan on ohjannut Teddy Chan ja käsikirjoituksesta vastasivat Chun Tin-nam, James Yuen, Chan Wai, Guo Junli, Wu Bing ja Joyce Chan. Pääosassa esiintyivät Donnie Yen, Leon Lai, Wang Xueqi, Tony Leung Ka-fai ja Nicholas Tse.


title: Bodyguards and Assassins

text: Vuonna 1905 vallankumousta hakeva Sun Yat-sen aikoo matkata Hongkongiin keskustellakseen suunnitelmistaan Tongmenghui jäsenten kanssa. Aikomuksenaan syrjäyttää korruptoitunut Qing-dynastia. Keisarinna Cixi lähettää kuitenkin ryhmän salamurhaajia Yan Xiaoguon johdolla tappamaan Sun Yat-senin. Ennen Yat-senin saapumista liikemies Li Yutang päättää kasata vanhan ystävänsä Chen Shaobai vaikutuksesta vallankumoukselliset suojelemaan Yat-senin vierailua.


title: Arvi Turkka

text: Arvi Turkka (2. lokakuuta 1894 Oulu – 28. tammikuuta 1965 Oulu) oli kansanedustaja. Hän oli eduskunnassa kahteen otteeseen, ensin 1933–1945 ja sitten 1948–1958 Sosialidemokraattisen puolueen listalta ja vuonna 1958 hän siirtyi ensin sos.dem. oppositioon ja sitten Työväen ja pienviljelijäin sosialidemokraattiseen liittoon ja oli kansanedustaja vuoteen 1962.


title: Arvi Turkka

text: Turkka kävi oppikoulua kuusi luokkaa ja oli sen jälkeen saha- ja rakennustyömies, myöhemmin hän oli Valtionrautateiden liikenneosaston virkamiesosastolla vuoteen 1918. Sen jälkeen hän työskenteli toimittajana Pohjan Kansassa Oulussa 1919–1923 ja oli Pohjan Kansan vastaava toimittaja 1920. Pohjolan Työmiehen aputoimittaja hän oli 1924–1929, Pohjolan Työmiehen vastaava toimittaja 1931–1937 ja Pohjolan Työn toimittaja Oulussa, Pohjolan Työn päätoimittaja 1937 ja 1942.


title: Arvi Turkka

text: Turkka oli Sosialidemokraattisen eduskuntaryhmän jäsen 1. syyskuuta 1933 – 5. huhtikuuta 1945 ja 22. heinäkuuta 1948 – 21. heinäkuuta 1958. Sosialidemokraattisen opposition eduskuntaryhmään hän siirtyi 22. heinäkuuta 1958 – 5. toukokuuta 1959 ja sen jälkeen Työväen ja pienviljelijäin sosialidemokraattisen liiton ryhmässä 6. toukokuuta 1959 – 19. helmikuuta 1962.


title: Arvi Turkka

text: Turkka oli presidentin valitsijamies vaaleissa vuosina 1937, 1940, 1943, 1950, 1956, ja hän oli Oulun kaupunginvaltuuston jäsen. Hän oli allekirjoittajana rauhanopposition Kolmenkymmenenkolmen kirjelmässä 1943.


title: Arvi Turkka

text: Turkan puoliso oli vuodesta 1922 Naima Eliina Helin.


title: Särkkä (täsmennyssivu)

text: Särkkä voi tarkoittaa seuraavia:


title: Matti Vuolanne

text: Matti Leonard Vuolanne (s. 1932) on suomalainen pappi ja rovasti, joka työskenteli pitkään kappalaisena Keski-Porin seurakunnassa. Sitä ennen hän oli Pukkilan vt. kirkkoherra 1964–1965, Mäntsälän kappalainen 1966–1971, ja Pyhämaan kirkkoherra 1971–1975.


title: Matti Vuolanne

text: Vuolanne tunnetaan myös lähetystyömatkoistaan Afrikkaan ja Venäjälle, jossa hän on kiertänyt erityisesti Siperiassa. Vuolanteella on "Rohkaisua Raamatusta" -niminen televisio-ohjelma TV7-kanavalla sekä "Matti-papin matkassa" -niminen ohjelma Radio Deissä.


title: Matti Vuolanne

text: Hänen poikansa Antti Vuolanne on entinen SDP:n kansanedustaja.


title: Hiekkaputki

text: Hiekkaputki on rytmisoittimena käytetty, usein puusta valmistettu putkimainen soitin, yleensä se on täytetty hiekalla. Soittaminen tapahtuu jota kääntelemällä sitä, jolloin hiekka sen sisällä virtaa ja siitä kuuluu käärmemäistä sihinää.


title: Lose Control

text: Lose Control voi tarkoittaa ainakin seuraavia:


title: Tupla kupla

text: Tupla kupla ("double bubble") on valaisinsarja, jonka Eero Aarnio suunnitteli vuonna 2001. Sarjaan kuuluu kolme erikokoista valaisinta. Koot ovat S, M ja XL. 133 cm korkeasta XL-valaisimesta on olemassa myös ulkokäyttöön sopiva versio.


title: Tupla kupla

text: Tupla kupla -valaisimet on valmistettu muovivalutekniikalla. Valaisimessa on nimensä mukaisesti kaksi kuplaa, joissa molemmissa on yksi lamppu. Varressa on vielä kolmas lamppu. Lamput valmistetaan Suomessa.


title: Särkkä

text: Särkkä on vedenalainen tai matala hiekka- tai muun aineksen muodostama kasauma esimerkiksi järvessä tai joenuomassa.


title: Särkkä

text: Särkkä syntyy, kun rannikon suuntaisesti aaltojen tai virtojen mukana kulkeutuva aines kohtaa esteen (esimerkiksi korkean niemen tai rannan suunnan äkillisen muutoksen), jolloin erodoituneen aineksen kulkeutumisnopeus hidastuu ja aines alkaa kasaantua. Särkät voivat kasvaa kaareksi lahden tai jokisuun eteen, jolloin niiden taakse salpautuu matala laguunimainen järvi tai lahti eli haffi. Toiset särkät taas eivät ole kiinni mantereessa vaan kasautuvat mereen rannikon suuntaisiksi saariksi tai saarijonoiksi. Samalla tavalla muodostuu kannas kahden saaren tai saaren ja mantereen välille.


title: Särkkä

text: Rannikoiden eroosiota ja aineksen kulkeutumista pyritään estämään siellä, missä siitä aiheutuu haittaa, esimerkiksi rakennuksille ja rakenteille. Tähän tarkoitukseen rakennetaan muun muassa rautamuureja, aallonmurtajia ja sedimenttiaineksen rannansuuntaista vaellusta estäviä aitauksia eli groyneja. Hiekan sitomiseen voidaan käyttää myös kasvillisuutta.


title: Hetula (valas)

text: Hetulat ovat hetulavalaiden kitalaessa roikkuvia, sarveisaineesta rakentuneita levyjä, joiden avulla ne siivilöivät ravintoa nieluunsa. Hetulavalaat syövät vain pieniä eläimiä, joiden syömiseen hampaat eivät soveltuisi.


title: Hetula (valas)

text: Hetulat ovat muodoltaan kolmikulmaisia ja ohuita. Lajista riippuen niillä on pituutta 0,5–4 metriä. Niitä on 250–400 kappaletta vierekkäin, noin sentin välein, muodostaen eräänlaisen kamman. Yksi hetula voi olla painoltaan jopa 90 kg. Niiden sisäreuna muodostuu ripsimäisistä sukasista, joiden läpi ravinto siivilöityy vedestä.


title: Hetula (valas)

text: Mitä pidemmät hetulat ovat, sitä pienempien saaliseläinten siivilöimiseen ne sopivat. Harmaavalaan lyhyet ja paksut hetulat sopivat ravinnon hankkimiseen pohjasta. Silovalaiden suuret, jopa 4 metrin pituiset hetulat sopivat planktonin syöntiin ja uurteisvalaiden lyhyemmät ja paksummat hetulat sopivat parvikalojen syöntiin. Kokoeroja löytyy myös saman lajin valailla; esimerkiksi pohjoisen pallonpuoliskon ryhävalaat syövät pääasiassa kaloja ja muita suurempia eläimiä, joten niillä ne ovat noin 50 cm pitkät, kun taas eteläisellä pallonpuoliskolla asustelevien, krilliä syövien ryhävalaiden hetulat ovat metrin pituiset.


title: Hetula (valas)

text: Hetulavalas ahmaisee suuren määrän vettä (jopa 60 000 litraa kerralla), joka sisältää paljon pienikokoista eläinravintoa, useimmiten planktoneläimiä (kuten hankajalkaisia ja krillejä), mutta joidenkin valaiden hetulat soveltuvat myös parvikalojen (kuten sillien ja sardiinien) ja äyriäisten syöntiin. Valas puristaa veden pois suustaan laittamalla leuat yhteen, supistamalla kurkkulihaksiaan tai liikuttamalla kieltään, ja ravinto jää hetuloiden sisäpinnan säikeisiin. Niistä se irrottaa ravinnon kielen avulla ja nielaisee sen.


title: Nutritionismi

text: Nutritionismi on ajattelutapa, jossa ruoka pelkistetään ravintoaineidensa summaksi. Termiä käytetään yleensä vähättelevässä tarkoituksessa. Ravitsemuskirjailija Michael Pollanin mukaan termi esiintyi ensimmäisen kerran vuonna 2002 australialaisen tieteensosiologi Gyorgy Scrinisin esseessä, jossa tämä tarkasteli kriittisesti voin ja margariinin ympärillä käytyä keskustelua.


title: Nutritionismi

text: Ruoan terveellisyys riippuu nutritionistisen lähestymistavan mukaan siitä, kuinka terveellisiä sen ainesosat erikseen ovat. Ruoka koostuu dualistisesti hyvistä ja pahoista ainesosista: "hyvät" ja "pahat" rasvat, hyvät antioksidantit ja muut yksittäiset ravintoaineet määrittelevät ruoan hyvyyden. Nutritionismi on luonut makroravintoaineiden välille ja sisään taistelupareja, joissa vastakkain ovat yhtäällä esimerkiksi hiilihydraatit ja rasvat, ja toisaalla tyydyttymättömät ja tyydyttyneet rasvat.


title: Nutritionismi

text: Pollanin mukaan nutritionismi on johtanut siihen, että ruoan terveellisyyden arvon ymmärtämiseen tarvitaan ravintotieteilijä. Nutritionismista seuraa myös se, että prosessoidun ja jalostamattoman ruoan välillä ei nähdä eroa: jalostetulle ruoalle riittää se, että se on koostettu "hyvistä" ainesosista. Margariini on tyypillinen esimerkki nutritionismin pohjalta luodusta elintarvikkeesta.


title: Nutritionismi

text: Nutritionismi sai Yhdysvalloissa jalansijaa elintarviketuotannossa, kun maassa kumottiin vuonna 1973 lain korvikesäädös, joka edellytti keinotekoisten elintarvikkeiden merkitsemistä sanalla "korvikevalmiste". Tämän jälkeen keinotekoisten elintarvikkeiden markkinat kasvoivat nopeasti, kun elintarvikevalmistajat alkoivat tuottaa erilaisia vähärasvaisia, kolesterolittomia ja runsaskuituisia, useilla lisäaineilla kyllästettyjä ruokia, joiden ravintoarvot vastasivat käsittelemättömien alkuperäisten ruokien ravintoarvoja. Liha- ja siipikarjan ruokinnan muutoksilla alettiin lisäksi pyrkiä lihan ja kananmunien koostumuksen muuttamiseen ravintoarvoiltaan haluttuun suuntaan.


title: Nutritionismi

text: Ben Goldcare on kritisoinut terveysruokatuotteiden markkinoijia tavasta, jossa tuotteen hyötyjen tueksi poimitaan vapaalla kädellä ja usein väärin tulkiten tutkimuksia tuotteiden ainesosien vaikutuksista.


title: Bertha

text:
Bertha (539 – noin 612) oli Kentin kuningaskunnan kuningatar ja kuningas Ethelbert Kentiläisen puoliso. Hän edisti kristinuskon leviämistä anglosaksiseen Englantiin. Katolinen kirkko julisti mahdollisesti hänet pyhimykseksi, joskaan täsmällistä tietoa asiasta ei ole.
Bertha oli syntyjään frankkilainen prinsessa, kuningas Karibert I:n tytär.


title: Adventures of Lolo

text: Adventures of Lolo on HAL Laboratoryn vuonna 1989 kehittämä pulma- ja toimintatyyppinen videopeli, joka on osa Eggerland-sarjaa. Peli on ollut vuodesta 2007 alkaen saatavilla myös Wiin Virtual Console -palvelussa. Peliä on kuvailtu yhdeksi tyylilajinsa parhaista.


title: Adventures of Lolo

text: Eden on rakkauden ja rauhan maa, jonka pimeyden kuningas Egger aikoo tuhota. Tuhon estääkseen Edenin kuningas lähettää prinsessa Lalan ja Gentrylandin prinssi Lolon etsimään apua. Matkallaan Lala ja Lolo kuitenkin kohtaavat Eggerin, joka nappaa Lalan. Pelastaakseen Edenin ja Lalan prinssi Lolo lähtee pimeyden kuningas Eggerin linnaan, jota tämän johtamat hirviöt vartioivat. Vaikka Lolo ei ole kovin voimakas tai ketterä, hänellä on kuitenkin rohkeutta ja paljon kärsivällisyyttä. Linnassa häntä odottaa loputon määrä sokkeloita.


title: Adventures of Lolo

text: Peli koostuu 50 erilaisesta huoneesta, joissa on kehystettyjä sydämiä, arkku ja hirviöitä. Pelaajan täytyy ohjata Loloa ja kerätä kaikki sydämet, jotta arkku aukeaa. Arkussa on aina jalokivi, jonka ottamalla saa viholliset katoamaan ja seuraavaan huoneeseen johtavan oven aukeamaan tai portaat ilmestymään. Jokaisesta sydämestä saa myös yhden taika-ammuksen, jolla hirviön voi taikoa munan sisään – hirviö kuitenkin pääsee pois munasta tietyn ajan kuluttua. Huoneissa saattaa olla myös erikoissydämiä, joista saa kaksi taika-ammusta. Sydämiä ei voi liikuttaa, mutta Lolo voi suojautua hirviöiden mahdollisilta hyökkäyksiltä seisomalla sydämien takana. Huoneissa on myös puita, kiviä ja kukkapenkkejä, jotka voivat myös suojata Loloa sydänten tavoin. Huoneissa oleva hiekka tekee kävelystä hitaampaa. Jokia voi ylittää työntämällä niihin munia, joiden päältä kävellä. Laavan yli pääsee vain erityisen sillan avulla. Silta tosin palaa vähitellen pois kuumuuden vuoksi.


title: Adventures of Lolo

text: Suojautuakseen hirviöiltä ja edetäkseen huoneissa pelaaja voi liikuttaa smaragdikuutioita. Smaragdikuutioilla voi myös rajoittaa hirviöiden liikkumista. Huoneissa saattaa olla myös nuolia, joiden päältä ei normaalisti voi kulkea vastakkaiseen suuntaan, mutta jotka voi ylittää kuitenkin sivulta. Työntämällä smaragdikuutioita tai munia voi nuolen ylittää vastakkaiseenkin suuntaan. Lisäksi nuolet on mahdollista kääntää erityisen voiman avulla. Nuolet eivät vaikuta hirviöiden liikkumiseen.


title: 50 metrin vapaapistoolin joukkuekilpailu ammunnan maailmanmestaruuskilpailuissa 1924

text: Vapaapistooli ammuntoihin maailmanmestaruuskilpailuissa 1924 osallistui kilpailijoita 16 maasta, joista 14:stä oli täysi joukkue. Joukkueen tulos muodostui viiden ampujan yhteistuloksesta. Kukin ampuja ampui 60 laukausta. Samassa yhteydessä jaettiin mitalit joukkuekilpailun lisäksi henkilökohtaisessa kilpailussa. Kilpailu ammuttiin Reimsin ampumaradalla 18.–19. kesäkuuta. Argentiinalainen Arauz erehtyi ampumaan viimeisellä laukauksellaan kympin väärään tauluun. Tuo laukaus maksoi Argentiinalle kaksi sijaa ja Arauzille henkilökohtaisen mestaruuden, jonka vei Sveitsin Wilhelm Schnyder.


title: Flow Festival

text: Flow Festival (lyhyemmin Flow) on Helsingin Suvilahdessa järjestettävä kaupunkikulttuuri- ja musiikkifestivaali. Vuonna 2018 festivaalilla oli yli 84 000 kävijää.


title: Flow Festival

text: Musiikki Flow Festivalilla on monipuolista kattaen genrejä indierockista ja maailmanmusiikista runsaaseen DJ-tarjontaan sekä klubimusiikkiin. Musiikkitarjonnan lisäksi Flow Festival on perinteisesti panostanut vahvasti myös visuaaliseen taiteeseen ja kaupunkikulttuuriin.


title: Flow Festival

text: Flow Festival on palkittu Musiikki & Median Industry Awards Gaalassa vuoden festivaalina yhteensä neljä kertaa vuosina 2009, 2011, 2012 ja 2013. Suomalaisessa tapahtumamarkkinointialan Evento Awards -gaalassa Flow Festivalin toimitusjohtaja Suvi Kallio palkittiin huhtikuussa 2017 yhdellä 13 tunnustuspalkinnosta.


title: Flow Festival

text: Seuraava Flow Festival järjestetään 9.–11. elokuuta 2019.


title: Flow Festival

text: Flow Festivalin perusti Tuomas Kallio ja tämän yhteistyökumppanit helsinkiläisestä Nuspirit Helsinki -kollektiivista vuonna 2004. Perustajien päämääränä oli tarjota jotain uutta suomalaiselle musiikki- ja kaupunkitapahtumien kentälle. Flow Festival on järjestetty perustamisvuodesta lähtien joka elokuu. Ensimmäinen festivaali järjestettiin . Vuodesta 2007 lähtien Flow on järjestetty Helsingin Suvilahden teollisuusalueella.


title: Flow Festival

text: Yli kymmenvuotisen historiansa aikana Flow Festival on järjestetty kolmessa eri paikassa. Tapahtuma on kasvanut suhteellisen pienestä soul- ja jazz-klubitapahtumasta merkittäväksi kansainväliseksi tapahtumaksi.


title: Flow Festival

text: Flow järjestettiin ensimmäistä kertaa vuonna 2004 Helsingissä 20.–21. elokuuta. Pääesiintyjinä nähtiin Marlena Shaw ja Britti-hiphop-muusikko Ty. Muita esiintyjiä olivat muun muassa Norman Jay, Nicola Conte, The Five Corners Quintet, Jazzanova, Seiji (Bugz in the Attic) ja Nuspirit Helsinki.


title: Flow Festival

text: Toisena vuonna Flow-festivaalilla esiintyviä artisteja olivat muun muassa Omar, Husky Rescue, Marva Whitney ja Mark Murphy.


title: Flow Festival

text: Flow järjestettiin kolmannen kerran vuonna 2006. Tapahtumapaikka vaihtui Helsingin makasiineista Kaikukadulle Sörnäisiin. Esiintyjiin lukeutuivat muun muassa José González, Gravenhurst, Candi Staton, TV-resistori ja Aavikko.


title: Flow Festival

text: Vuonna 2007 Flow muutti nykyiseen paikkaansa Suvilahden teollisuusalueelle ja vaihtoi nimensä virallisesti Flow Festivaliksi. Esiintyjiä tänä vuonna olivat muun muassa Nicole Willis & The Soul Investigators, Architecture in Helsinki, , Risto, Jori Hulkkonen, Pepe Deluxé, Terry Callier sekä The Valkyrians.


title: Flow Festival

text: Vuoden 2008 Flow Festivalin artisteihin lukeutuivat muun muassa Cut Copy, Kings of Convenience, Crystal Castles, 22-Pistepirkko, The Roots, Sébastien Tellier, Múm sekä Huoratron.


title: Flow Festival

text: Elokuussa 2009 Flow Festivalin lavoilla nähtiin muun muassa Lily Allen, Kraftwerk, Vampire Weekend, Grace Jones, White Lies, Yann Tiersen, Final Fantasy ja Fever Ray.


title: Flow Festival

text: Kasvanut festivaali keräsi neljän päivän aikana noin 40 000 festivaalivierasta. Samana vuonna Flow Festival palkittiin ensimmäistä kertaa vuoden festivaalina Musiikki & Median Industry Awards Gaalassa.


title: Flow Festival

text: Vuoden 2010 Flow Festivalin esiintyjiä olivat muun muassa The Chemical Brothers, LCD Soundsystem, Big Boi, Air, M.I.A., Robyn, The xx ja Beach House.


title: Flow Festival

text: Vuonna 2011 festivaali järjestettiin 12.–14. elokuuta Suvilahdessa. Pääesiintyjänä oli Kanye West. Muita esiintyjiä olivat muun muassa Mogwai, Röyksopp, Ariel Pink's Haunted Graffiti, Midlake, Warpaint, Asa Masa, Poutatorvi, Hercules & Love Affair, Empire of the Sun, The Human League, Iron & Wine, The Pains of Being Pure at Heart, Desto featuring Jimi Tenor ja Jori Hulkkonen is Third Culture.


title: Flow Festival

text: Festivaalien pääyhteistyökumppani vuonna 2011 oli Nokia. Muita kumppaneita olivat HS/Nyt, JCDecaux, Radio Helsinki, Brand Factory, Diesel, Heineken, RGB, UPM Timber ja Viinimaa.


title: Flow Festival

text: Flow Festival palkittiin Musiikki & Median vuoden festivaalina toisen kerran.


title: Flow Festival

text: Vuonna 2012 festivaali järjestettiin 8.–12. elokuuta. Ulkomaisia esiintyjiä olivat muun muassa Björk, Bon Iver, Lykke Li, Miike Snow, Yann Tiersen, The Black Keys, Feist, Frank Ocean, Flying Lotus ja Ane Brun. Myös Bobby Womackin oli määrä esiintyä festivaaleilla, mutta esiintyminen peruttiin sairastumisen vuoksi.


title: Flow Festival

text: Lisäksi festivaaleilla esiintyi useita kotimaisia esiintyjiä, muun muassa Jukka Poika, Manna, Gracias, Motelli Skronkle, Nicole Willis (USA) & The Soul Investigators, Huoratron, Verneri Pohjola Quartet, Desto, Pekka Airaksinen, Yön syke feat. Jaakko Eino Kalevi, Kuusumun Profeetta, Pepe Deluxé ja French Films.


title: Flow Festival

text: Vuonna 2012 Flow Festival voitti jo kolmannen Musiikki & Median Vuoden festivaali -palkintonsa.


title: Flow Festival

text: Kymmenvuotista taivaltaan juhlineen Flow'n artistikattaukseen kuuluivat muun muassa Nick Cave & The Bad Seeds, Alicia Keys, Kendrick Lamar, Kraftwerk, Public Enemy, Cat Power, The Knife, My Bloody Valentine, Beach House ja Cody Chesnutt.


title: Flow Festival

text: Flow rikkoi kävijäennätyksen houkutellen Suvilahteen yli 60 000 festivaalivierasta. Artisteja festivaaleilla nähtiin yli 150. Flow Festival sai Musiikki & Median vuoden festivaalin tunnustuksen kolmantena peräkkäisenä vuonna. Yhteensä palkintoja festivaalilla on jo neljä.


title: Flow Festival

text: Festivaali järjestettiin 8.–10. elokuuta. Tunnetuimpia esiintyjiä olivat muun muassa OutKast, The National, Manic Street Preachers, Janelle Monáe ja Skrillex.


title: Flow Festival

text: Festivaali järjestettiin 12.–14.elokuuta.. Tunnetuimpia esiintyjiä olivat muun muassa Major Lazer, Pet Shop Boys, Beck, ja Florence and the Machine


title: Flow Festival

text: Festivaali järjestettiin 12.–14. elokuuta 2016. Tunnetuimpia esiintyjiä olivat muun muassa Sia, Morrissey, New Order ja Iggy Pop.


title: Flow Festival

text: Festivaali järjestettiin 11.–13 elokuuta. Tunnetuimpia esiintyjiä olivat muun muassa Aphex Twin, Lana Del Rey, London Grammar, Roy Ayers, Skott, The xx, Alma ja Frank Ocean.


title: Flow Festival

text: Festivaali järjestetiin 10.–12 elokuuta. Tunnetuimpia esiintyjiä ovat muun muassa Kendrick Lamar, Arctic Monkeys, Patti Smith, Lauryn Hill, St. Vincent, Charlotte Gainsbourg, Lykke Li ja Fleet Foxes.


title: Flow Festival

text: Seuraava Flow järjestetään 9.–11. elokuuta 2019. Joulukuussa 2018 julkaistussa esiintyjälistalta löytyy muun muassa The Cure, Tame Impala, Robyn, Modeselektor ja Mitski.


title: Ergometriini

text: Ergometriini (myös ergonoviini) on ergoliinijohdannainen ja heterosyklinen kemiallinen yhdiste. Ergometriini kykenee supistamaan kohdun ja verisuonten sileää lihaskudosta.


title: Ergometriini

text: Ergometriini on luokiteltu Suomessa lääkeaineeksi. Yhdistettä käytetään lääkinnällisesti esimerkiksi antamalla sitä yhdessä oksitosiinin kanssa vastasynnyttäneelle äidille, jotta tämä voi synnyttää istukan.


title: Kyllikki (kappale)

text: Kyllikki on Leevi and the Leavingsin single vuodelta 1983. Kappale julkaistiin myös yhtyeen ensimmäisellä kokoelmalevyllä "Leevi and the Leavings" (1984). Sen on sanoittanut ja säveltänyt Gösta Sundqvist. Singlen B-puolena julkaistiin kappale ”Jos taivaalta sataisi rahaa”. Brightboy levytti kappaleen cover-version vuonna 2007 julkaistulle tribuuttialbumille "Melkein vieraissa – Tribuutti Leevi and the Leavingsille".


title: Kyllikki (kappale)

text: Yhtye esitti kappaleen vuonna 1984 "Levyraati"-televisio-ohjelmassa.


title: Baumgartner

text: Baumgartner on muun muassa seuraavien henkilöiden sukunimi:


title: Wyoming-luokka

text: Wyoming-luokka oli Yhdysvaltain laivaston taistelulaivaluokka, johon kuului kaksi alusta. Luokan alukset palvelivat kummassakin maailmansodassa.


title: Wyoming-luokka

text: USS Wyoming (BB-32) ja USS Arkansas (BB-33) toimivat ensimmäisessä maailmansodassa Britannian kuninkaallisen laivaston Suureen laivastoon liitettynä, jolloin ne kokivat joitakin pienehköjä taistelutoimia Pohjanmerellä 1917-1918. Ne modernisoitiin 1920-luvulla.


title: Wyoming-luokka

text: "USS Wyoming" siirrettiin 1931 tykistökoululaivaksi, jolloin sen kylkipanssarit poistettiin osana vuoden 1931 Lontoon laivastosopimukseen liittyneitä toimia. "USS Arkansas" palveli toisessa maailmansodassa saattuetehtävissä Atlantilla sekä osallistui Etelä-Ranskan ja Normandian maihinnousuihin tulitukiosastossa. Tyynelle valtamerelle siirrettynä alus osallistui edelleen Iwo Jiman ja Okinawan maihinnousuihin. Kumpikin alus poistettiin alusluettelosta sodan päätyttyä.


title: Didier Tholot

text: Didier Tholot (s. 2. huhtikuuta 1964) on ranskalainen jalkapallovalmentaja ja entinen hyökkääjä.


title: Didier Tholot

text: Tholot aloitti peliuransa SC Toulon'n joukkueessa 1984. Hän pelasi alempien sarjatasojen seuroissa uransa alkupuolella, kunnes esiintyi edukseen yllättäen liigaan nousseessa FC Martigues'ssa vuosina 1993–1995. Hän siirtyi Martigues'sta Girondins de Bordeaux'hon 1995, muttei onnistunut vakiinnuttamaan paikkaansa seuran avauskokoonpanossa. Kahden kauden aikana Tholot pelasi vain 20 ottelua, mutta onnistui esimerkiksi kauden 1995/96 UEFA Cupin välierässä tekemään maalin AC Milanin verkkoon.


title: Didier Tholot

text: Tholot jätti Bordeaux'n 1997 ja siirtyi pelaamaan Sveitsiin. Ura FC Sionissa ei kuitenkaan auennut, vaan hän pelasi 1998 lainalla englantilaisseura Walsallissa. Kaudeksi 1999/2000 hän siirtyi FC Baseliin, jota edusti yhden kauden aikana yli 40 ottelussa. Hän pelasi vielä BSC Young Boysissa ja Vevey-Sportsissa, kunnes lopetti uransa vuonna 2002.Valmennusuransa Tholot aloitti Vevey-Sportsissa 2002. Yhden kauden jälkeen hän siirtyi FC Sionin peräsimeen ja luotsasi seuran kuudenneksi Sveitsin Challenge Leaguessa. Sion-kauden jälkeen Tholot'n ura jatkui 2005 hänen palattuaan kotimaahansa FC Libourne-Saint-Seurin'n peräsimeen. Debyyttikausi "Pingviineissä" oli menestys ja Libournen sijoituttua Nationalin kolmanneksi ja noustua Ligue 2:een. Kaudella 2006/07 Tholot'n suojatit säilyttivät vaivoin sarjapaikkansa ja 2007/08 meno olikin jo liian kylmää Libournen pudotessa sarjan toiseksi viimeisenä takaisin Nationaliin.


title: Didier Tholot

text: Kesällä 2008 Tholot siirtyi Stade de Reimsin peräsimeen, mutta sai potkut jo joulukuussa. Tämän jälkeen Tholot oli sivussa valmennustehtävistä huhtikuuhun 2009 saakka, jolloin hän palasi Sionin päävalmentajaksi. Tholot onnistui loppukauden tavoitteessaan varmistaa Sionin sarjapaikka Sveitsin liigassa. Sion voitti myös Sveitsin cupin mestaruuden kaadettuaan finaalissa BSC Young Boysin yllättäen 3–2. Kaudella 2009/10 Tholot luotsasi Sionin seitsemänneksi.


title: Didier Tholot

text: Kesällä 2010 hän siirtyi Ligue 2:ssa pelaavan LB Châteauroux'n päävalmentajaksi. Tholot'n johdolla Châteauroux pelasi Ligue 2:n alemmassa keskikastissa. Syyskaudella 2013/14 seura vajosi putoamisviivan tuntumaan ja Tholot sai lokakuun lopulla 2013 potkut tehtävästään.


title: Didier Tholot

text: Joulukuussa 2014 Tholot'sta tuli kolmannen kerran FC Sionin päävalmentaja. Hän luotsasi seuran kauden päätteeksi Sveitsin cupin mestariksi. Finaalissa Sion kaatoi tuplamestaruutta jahdanneen FC Baselin 3–0. Kaudella 2015/16 Sion pelasi hyvän kauden Tholot'n alaisuudessa ja sijoittui Sveitsin liigassa neljänneksi. Tholot sai potkut Sionista elokuussa 2016 joukkueen pudottua Sveitsin cupista.


title: Didier Tholot

text: Huhtikuussa 2018 Tholot'sta tuli AS Nancyn päävalmentaja. Tholot'n johdolla Nancy onnistui välttämään putoamisen Ligue 2:sta. Kausi 2018/19 alkoi kuitenkin surkeasti ja Nancy juuttui Ligue 2:n jumbosijalle. Seurajohto erotti Tholot'n tehtävistään lokakuun lopussa 2018.


title: Osama bin Ladenin kuolema

text: Osama bin Laden, islamistijärjestö al-Qaidan perustaja, kuoli Abbottabadissa, Pakistanissa varhain toukokuun 2. päivän aamuna vuonna 2011. Yhdysvaltain keskustiedustelupalvelu CIA:n johdolla suoritetun ja koodinimen Operaatio Neptunuksen keihäs ("Operation Neptune Spear") saaneen yhteisoperaation suoritti Yhdysvaltain merivoimien sodankäynnin kehitysryhmään (DEVGRU tai SEAL Team Six) kuuluva Navy SEALs-ryhmä apunaan Yhdysvaltain maavoimien johtama erityisoperaatioiden lennostorykmentti (160th Special Operations Aviation Regiment) sekä CIA:n toimijoita.


title: Osama bin Ladenin kuolema

text: Hyökkäykseen lähdettiin Afganistanista ja se vietiin päätökseen Osama bin Ladenin linnoitetussa turvatalossa Bilalin alueella Abbottabadissa (Pakistan). Iskun jälkeen amerikkalaiset joukot veivät bin Ladenin ruumiin mukanaan Afganistaniin tunnistusta varten ja hautasivat sen sitten mereen ennen kuin kuolemasta oli kulunut 24 tuntia. Al-Qaida vahvisti toukokuun 6. päivänä verkkosivuillaan tapahtuneen ja se vannoi kostavansa johtajansa kuoleman. Myös toiset sotaisat pakistanilaisryhmät, kuten Tehrik-i-Taliban Pakistan julistivat rankaisevansa Yhdysvaltoja ja Pakistania siitä, etteivät ne estäneet operaatiota.


title: Osama bin Ladenin kuolema

text:
Uutinen Osama bin Ladenin kuolemasta herätti Yhdysvalloissa yleistä hyväksyntää ja sitä pitivät tervetulleena myös kansainväliset järjestöt, kuten Yhdistyneet kansakunnat, Nato ja Euroopan Unioni, sekä suuri joukko eri maiden hallituksia
, mutta esimerkiksi Hamasin johtaja Ismail Haniyeh tuomitsi sen. Toiset, kuten ihmisoikeusjärjestö Amnesty International pohtivat operaation laillisia ja eettisiä näkökulmia, esimerkiksi sitä, ettei aseetonta bin Ladenia otettu kiinni elävänä. Myös päätös olla julkaisematta yleisön nähtäväksi valokuva- tai DNA-todisteita bin Ladenin kuolemasta herätti ristiriitaisia tunteita.


title: Osama bin Ladenin kuolema

text:
CIA:n vankiloissa ja Guantanamo Bayssa vangittuina olevien bin Ladenin kuriirien tunnistaminen oli asetettu jo varhain tavoitteeksi, sillä bin Ladenin uskottiin viestivän heidän kauttaan pitäen samalla oman sekä al-Qaidan sotilaiden ja komentajien sijainnin salaisena. Tiedettiin myös, ettei bin Laden käyttänyt puhelimia sen jälkeen, kun Yhdysvallat oli saanut jäljitetyksi erään yhteistyökumppanin satelliittipuhelimen ja laukaissut sen jälkeen ohjuksen hänen tukikohtiinsa Afganistanissa ja Sudanissa vuonna 1998.
Vuoteen 2002 mennessä tutkijat olivat kuulleet vahvistamattomia väitteitä eräästä al-Qaidan kuriirista, josta käytetiin salanimeä Abu Ahmed al-Kuwaiti (joskus myös šeikki Abu Ahmed Kuwaitista). Vuonna 2003 al-Qaidan operatiiviseksi johtajaksi väitetty päällikkö Khalid Sheikh Mohammed paljasti kuulusteluissa tuntevansa al-Kuwaitin, mutta sanoi, ettei tämä ollut aktiivinen al-Qaidan jäsen.


title: Osama bin Ladenin kuolema

text: Vuonna 2004 Hassan Ghul -niminen vanki kertoi kuulustelijoille, että al-Kuwaiti oli lähellä bin Ladenia, samoin kuin Khalid Sheik Mohammed ja Mohammedin seuraaja Abu Faraj al-Libi. Ghul paljasti myös, että al-Kuwaitia ei oltu nähty vähään aikaan, mikä sai Yhdysvaltain viranomaiset epäilemään, että tämä matkusti bin Ladenin seurassa. Kun Khalid Sheik Mohammedia pyydettiin vastaaman Ghulin paljastukseen, hän piti kiinni alkuperäisestä kertomuksestaan. Vuonna 2005 Abu Faraj al-Libi saatiin kiinni ja hänet siirrettiin Guantanamoon syyskuussa 2006. Hän kertoi CIA:n kuulustelijoille, että bin Ladenin kuriisi oli nimeltään Maulawi Abd al-Khaliq Jan ja kielsi tuntevansa al-Kuwaitia. Kun sekä Mohammed ja al-Libi olivat vähätelleet al-Kuwaitin merkitystä, viranomaiset päättelivät, että hän oli osa bin Ladenin sisäpiiriä.


title: Osama bin Ladenin kuolema

text: Vuonna 2007 viranomaiset saivat selville, mikä al-Kuwaitin todellinen nimi oli , vaikka he eivät paljasta nimeä tai sitä, kuinka se selvisi. Kun nimi Maulawi Abd al-Khaliq Jan esiintyy WikiLeaksin 24. huhtikuuta 2011 julkaisemassa Abu Faraj al-Libiä koskevassa JTF-GTMO vankiarvioinnissa, arveltiin U.S.A:n suorittaneen hyökkäyksen Abbottabadiin varotoimena. CIA ei löytänyt ketään Maulawi Jan –nimistä ja päätteli al-Libin keksineen nimen.


title: Osama bin Ladenin kuolema

text: Vuonna 2010 erään toisen epäillyn kuuntelulaite poimi keskustelun al-Kuwaitin kanssa. CIA:n puolisotilaallinen toimintayksikkö paikallisti al-Kuwaitin elokuussa 2010 ja seurasi häntä bin Ladenin majapaikkaan Abbottabadissa. Kuriiri ja hänen sukulaisensa (joko veli tai serkku) kuolivat iskussa toukokuun 2. päivänä 2011. Jälkeenpäin eräät paikalliset asukkaat tunnistivat miehet pataaniheimoon kuuluviksi ja heidän nimikseen Arshad ja Tareq Khan. Arshad Khanilla oli siruton pakistanilainen henkilökortti, jossa sanottiin hänen olevan kotoisin Khat Kurunasta, joka on Charsaddan lähellä sijaitseva kylä Luoteis-Pakistanissa. Paikalliset viranomaiset eivät kuitenkaan ole löytäneet sieltä merkkejä Arshad Khanista ja epäilevät miesten käyttäneen väärää henkilöllisyyttä.


title: Osama bin Ladenin kuolema

text: CIA käytti valvontakuvia ja tiedusteluraportteja määrittääkseen kuriirin määränpäänä olevan Abbottabadin talon asukkaiden henkilöyden. Syyskuussa 2010 CIA päätteli, että rakennuskokonaisuus oli valmistettu tarkoituksellisesti kätkemään jokin tärkeän henkilön, hyvin todennäköisesti bin Ladenin. Viranomaiset olettivat hänen asuvan siellä nuorimman vaimonsa kanssa.


title: Osama bin Ladenin kuolema

text: Google Earth –kartat osoittavat, että linnaketta ei ollut olemassa vuonna 2001, mutta se näkyy vuonna 2005 otetuissa kuvissa. 2004 rakennettu 3-kerroksinen kokonaisuus sijaitsi kapean ja päällystämättömän tien päässä 4 kilometriä luoteeseen Abbottabadin keskuksesta. Abbottabad sijaitsee noin 160 kilometrin päässä Afganistanin rajalta Pakistanin itäisimmässä kolkassa, noin 32 kilometrin päässä Intiasta. Noin 1,3 kilometrin päässä bin Ladenin piilopaikasta sijaitsee Pakistanin sotilasakatemia, jota voidaan verrata West Pointiin Yhdysvalloissa tai Sandhurst-akatemiaan Isossa-Britanniassa. Linnake sijaitsee kahdeksan kertaa suuremmalla tontilla kuin lähellä sijaitsevat talot ja sitä ympäröi 3.7–5.5 metriä korkea betoniaita, jonka yläreunaan oli kiinnitetty piikkilankaa. Aidassa oli kaksi turvaporttia ja sen kolmannen kerroksen 2.1 metriä korkea kaide pystyi kätkemään 193 senttimetriä pitkän bin Ladenin.


title: Osama bin Ladenin kuolema

text: Rakennuksissa ei ollut internet- tai tavanomaista puhelinyhteyttä ja sen asukkaat polttivat jätteensä toisin kuin naapurit, jotka veivät jätteet ulos keräystä varten. Paikalliset asukkaat kutsuivat rakennusta nimellä "Waziristan Haveli", sillä he uskoivat sen omistajan olevan kotoisin Waziristanista.


title: Osama bin Ladenin kuolema

text: Tiedustelun ja valvonnan suoritti “Yhdysvaltain keskustiedustelupalvelu CIA, joka johti operaatiota, ja jossa myös kansallinen turvallisuusvirasto, tiedustelu-organisaatio ja kuvantiedusteluaineistoa käsittelevä virasto NGA, presidentin alaisuudessa toimiva tiedustelun johdon toimisto ja Yhdysvaltain puolustusministeriöllä oli tärkeä osuutensa.” "The Washington Post" -lehden mukaan "Yhdysvaltain viranomaiset kertoivat tiedustelutoiminnan olevan niin laajaa ja kallista, että CIA pyysi sen rahoittamiseksi joulukuussa 2010 kongressia turvaamaan kymmenien miljoonien dollareiden lisärahoituksen eri osastojensa budjetteihin."


title: Osama bin Ladenin kuolema

text: CIA perusti Abbottabadiin turvatalon, josta ryhmä tarkkaili bin Ladenin taloa useiden kuukausien ajan. CIA:n ryhmä käytti useita informantteja muiden tekniikoiden lisäksi kootakseen tietoa kohderakennuksesta. Turvatalo hylättiin välittömästi bin Ladenin kuoleman jälkeen. The U.S. NGA avusti yhteisten erikoisoperaatioiden johtoa luomaan tehtäväsimulaatioita lentäjiä varten ja analysoi miehittämättömän tiedustelulennokin RQ-170:n keräämiä tietoja iskun aikana sekä ennen sitä. NGA loi myös kolmiulotteisen mallinnuksen bin Ladenin talosta ja arvioi sen asukkaiden lukumäärän sekä heidän pituutensa ja sukupuolensa.


title: Osama bin Ladenin kuolema

text: Osama bin Ladenin Abbottabadin talon muotoilu ja rakenne on voinut helpottaa hänen löytymistään. Eräs etsintään liittynyt entinen CIA-virkailija kertoi "The Washington Post"-lehdelle: "Paikka oli kolme kerrosta korkea ja sitä saattoi seurata useasta suunnasta.


title: Osama bin Ladenin kuolema

text:
CIA käytti nimellä "red team" tunnettua tekniikkaa koottuun ainekseen voidakseen tarkastella itsenäisesti satunnaisia aineksia ja saatavissa olevia tosiseikkoja suhteuttaen niitä oletukseensa bin Ladenin asumisesta Abbottabadin talossa.
Eräs hallitusvirkailija kertoi heidän suorittaneen "red team" -harjoituksia ja käyttäneen muita vaihtoehtoisen analyysin keinoja tarkistaakseen työtään, eikä yksikään toinen ehdokas sopinut paremmin kuvioon kuin bin Laden. Se oli välttämätöntä, sillä huolimatta siitä, mitä viranomaiset kuvasivat poikkeuksellisen keskittyneeksi tiedon keräämiseksi ennen operaatiota, yksikään Yhdysvaltain tiedusteluyksikkö ei onnistunut ennen iskua saamaan valokuvaa bin Ladenista majapaikassaan, eivätkä he myöskään saaneet ääninäytettä salaperäisestä miespuolisesta hahmosta, jonka perhe asui rakennuksen kahdessa ylimmässä kerroksessa.


title: Osama bin Ladenin kuolema

text: Pakistan joutui tiukan kansainvälisen tarkastelun kohteeksi iskun jälkeen. Sen viranomaiset kiistivät suojelleensa bin Ladenia, vaan kertoivat jakaneensa tiedot linnakkeesta CIA:n ja toisten toimijoiden kanssa vuodesta 2009 alkaen.


title: Osama bin Ladenin kuolema

text: Abbottabad houkutteli puoleensa pakolaisia liittovaltion alaisuudessa olevilta heimoalueilta rajan pinnasta, Swatin laaksosta ja Afganistanista. “Ihmiset eivät oikeastaan nyt välitä kysyä, kuka siellä on,” kertoi Gohar Ayub Khan, kaupungissa asuva entinen ulkoministeri. “Mahdollisesti se on yksi syy hänen tuloonsa.”


title: Osama bin Ladenin kuolema

text: Kaupunki oli ainakin yhden al-Qaidan johtajan koti ennen bin Ladenia. Raporttien mukaan sen toiminnallinen johtaja Abu Faraj al-Libi muutti perheensä Abbottabadiin vuoden 2003 keskivaiheilla. Pakistanin sisäinen tiedustelupalvelu (Inter-Services Intelligence,ISI) teki taloon ratsian joulukuussa 2003, mutta ei löytänyt miestä. Eräs kuriiri kertoi tutkijoille, että al-Libi käytti kolmea taloa Abbottabadissa. Pakistanin viranomaiset sanovat tiedottaneensa tuolloin amerikkalaisille, että kaupunki voisi olla myös al-Qaidan johtajien piilopaikka. Vuonna 2009 viranomaiset alkoivat luovuttaa amerikkalaisille tietoa bin Ladenin talosta tietämättä kuka siellä asui.


title: Osama bin Ladenin kuolema

text: Tammikuun 25. päivänä 2011 ISI pidätti perheineen Abbottabadissa oleskelleen indonesialaisen Umar Patekin, joka oli etsintäkuulutettu vuoden 2002 yökerhopommitusten yhteydessä. Postitoimiston virkailija Tahir Shehzad pidätettiin epäiltynä al-Qaidan taistelijoiden matkojen helpottamisesta.


title: Osama bin Ladenin kuolema

text: Pakistanin hallitusta on syytetty useasti bin Ladenin suojelemisesta. Arvostelijat mainitsivat bin Ladenin vahvasti linnoitetun turvapaikan sijainnin lähellä Pakistanin sotilasakatemiaa, ja sen seikan, että Yhdysvallat päätti olla ilmoittamatta mitään Pakistanin viranomaisille ennen operaatiota sekä maan kaksinaismoraalin suhteessaan vuoden 2008 Mumbain terrori-iskun syyllisiin. Wikileaks-sivustolla julkisuuteen tulleet Yhdysvaltain hallituksen tiedostot paljastivat, että amerikkalaisdiplomaateille oli kerrottu Pakistanin turvallisuuspalvelun vihjaisseen bin Ladenille joka kerran, kun amerikkalaisjoukot lähestyivät. Pakistanin aselajien välinen tiedustelupalvelu ISI oli myös auttanut salakuljettamaan al-Qaidan jäseniä Afganistaniin taistelemaan Naton joukkoja vastaan. Vuodettujen tiedostojen mukaan Tadžikistanin hallitus olisi kertonut joulukuussa 2009 Yhdysvaltain viranomaisille monen pakistanilaisen olleen tietoisia bin Ladenin oleskelupaikasta.


title: Osama bin Ladenin kuolema

text: CIA:n päällikkö Leon Panetta kertoi toimistonsa sulkeneen pois Pakistanin osallisuuden operaatiossa, sillä se pelkäsi "minkä tahansa yhteistyön Pakistanin kanssa voivan vaarantaa tehtävän varoittamalla kohteita. " Ulkoministeri Hillary Rodham Clinton kuitenkin ilmoitti, että "yhteistyö Pakistanin kanssa auttoi johdattamaan meidät bin Ladenin ja sen linnakkeen luokse, jonne hän oli piiloutunut". Obama toisti ministerinsä ajatukset. Obaman terrorisminvastaisen toiminnan pääneuvonantaja John O. Brennan sanoi olevan käsittämätöntä, että bin Ladenilla ei olisi ollut tukea Pakistanissa ja jatkoi: "Ihmiset ovat viitanneet siihen piilopaikkana täysin näkyvillä. Me tutkimme paraikaa, kuinka hän saattoi olla siellä piilossa niin kauan."


title: Osama bin Ladenin kuolema

text: Intian sisäasiainministeri P. Chidambaram sanoi, että bin Ladenin piilottelu "syvällä" Pakistanissa oli vakavan huolen aihe Intialle ja osoitti, että "monet Mumbain terrori-iskuihin syyllistyneet, heidän valvojansa ja itse iskun toteuttaneiden terroristien kanssa tekemisissä olleet mukaan lukien, ovat edelleen suojassa Pakistanissa". Hän velvoitti Pakistanin pidättämään heidät.


title: Osama bin Ladenin kuolema

text: Pakistanilaissyntyinen Britannian alahuoneen jäsen Khalid Mahmood lausui olevansa "ymmällään ja järkyttynyt" kuultuaan, että bin Laden asui kaupungissa, jossa oli tuhansia Pakistanin sotavoimiin kuuluvia, ja otti uudelleen esiin kysymykset al Qaidan ja joidenkin Pakistanin turvajoukkojen väitetyistä yhteyksistä.


title: Osama bin Ladenin kuolema

text: Pakistanilaisen tiedusteluvirkailijan mukaan muokkaamatonta puhelinkuuntelutietoa oli siirretty analysoimattomana Yhdysvaltoihin. Sillä aikaa, kun Yhdysvallat "keskittyi" tähän tietoon lokakuusta 2010 alkaen, bin Ladenia ja turvalinnakkeen asukkaita koskevaa tietoa oli "livahtanut" Pakistanin "tutkasta" kuukausien ajan. Bin Laden oli jättänyt "näkymättömän jalanjäljen", eikä hän ollut ottanut yhteyttä muihin sotaisiin tietoverkkoihin. Huomattiin, että erään kuriirin tulemiseen ja menemiseen rakennuksesta oli kiinnitetty paljon huomiota. Virkalijan mukaan tiedonsiirto Yhdysvaltoihin oli säännöllistä. Iskun suhteen hän lausui "luulevansa heidän päässeen huomaamatta sisään ja lähteneen samana päivänä" ja että Pakistan ei uskonut Yhdysvaltojen miehistöä olevan alueella ennen erikoisoperaation toteutumista.


title: Osama bin Ladenin kuolema

text: Korkea-arvoisen pakistanilaisen komissaarin Wajid Shamsul Hasanin mukaan maalla oli etukäteen tieto siitä, että operaatio tapahtuisi. Pakistan "oli tietoinen tietyistä seikoista" ja "mitä tapahtui, tapahtui meidän suostumuksellamme. Amerikkalaiset pääsivät tuntemaan hänet — missä hän oli ensin — ja siksi he iskivät siihen ja iskivät tarkasti." Pakistanin Yhdysvaltain suurlähettiläs Husain Haqqani oli sanonut, että Pakistan olisi seurannut bin Ladenia, jos heillä olisi ollut tieto tämän sijainnista, ja että Pakistan oli ”hyvin iloinen siitä, että meidän amerikkalaisilla yhteistyökumppaneillamme oli se. Heillä oli ylivoimainen tiedustelu, ylivoimainen teknologia ja me olemme heille kiitollisia."


title: Osama bin Ladenin kuolema

text: Eräs toinen pakistanilaisviranomainen kertoi, että Pakistan "avusti ainoastaan sallimalla helikopterilennot maan ilmatilassa", ja että operaation suoritti Yhdysvallat. Hän sanoi myös, että "joka tapauksessa emme halunneet olla missään tekemisissä sellaisen operaation kanssa siltä varalta, että jokin menisi vikaan."


title: Osama bin Ladenin kuolema

text: Eräs Abbottabadin asukas raportoi tuoreeltaan kauempaa tekemänsä havainnot viesteinä verkkoyhteisö Twitterissä. Joukossa oli esimerkiksi valitus matalalla lentävistä helikoptereista, ”harvinainen” tapaus.Karachissa ilmestyvä Geo News -lehti kuvasi helikopterin pakkolaskun ja ”kovaa tulitusta” toukokuun 1. päivän iltana ”lähellä Pakistanin sotilasakatemiaa (Pakistan Military Academy) Kakul Road -nimisen kadun varrella”.Toinen alueen asukas kertoi: ”Me näimme neljä helikopteria noin kello 2 aamuyöllä. Meitä kehotettiin sammuttamaan valot kodissamme ja pysymään sisällä.” Lähellä bin Ladenin taloa asuvat kertoivat, että alueen matkapuhelin- ja sähköverkko sammuivat samoihin aikoihin, kun isku alkoi ja palautuivat välittömästi amerikkalaisten lähdettyä. Myös sotilasakatemia oli pimeänä samaan aikaan.


title: Osama bin Ladenin kuolema

text: ISI raportoi iskussa henkiin jääneitä kuulusteltuaan, että linnakkeessa oli ollut sen aikana 17 tai 18 ihmistä ja että amerikkalaiset veivät pois yhden vielä elossa olleen ihmisen, mahdollisesti yhden bin Ladenin pojista. ISI kertoi myös, että henkiin oli jäänyt yksi vaimo, tytär ja kahdeksan tai yhdeksän muuta lasta, eivät kuitenkaan ilmeisesti ole bin Ladenin. Nimettömän pakistanilaisen turvallisuusviranomaisen kerrottiin raportoineen, että yksi bin Ladenin tyttäristä olisi kertonut pakistanilaisille tutkijoille, että bin Laden olisi surmattu ampumalla perheenjäsenten nähden. Tytär väitti myös, että bin Laden oli otettu kiinni elävänä, sitten amerikkalaiset teloittivat hänet ja raahasivat ruumiin helikopteriin.


title: Osama bin Ladenin kuolema

text: CNN raportoi korkea-arvoisen amerikkalaisupseerin kertoneen, että bin Ladenin ruumiista on olemassa kolme valokuvakokoelmaa: 1) afganistanilaisessa lentokonehallissa otetut ja kaikkein tunnistettavimmat, mutta samalla pahimmin shokeeraavat, 2) merihautajaisista "USS Carl Vinsonilla" ennen käärinliinojen asettamista otetut kuvat ja 3) hyökkäyksen aikana otetut valokuvat, joukossa muun muassa talon sisäpuolella otettuja ja kuvia kolmesta muusta surmansa saaneesta.


title: Osama bin Ladenin kuolema

text: Toukokuun 4. päivänä uutistoimisto Reuters julkaisi valokuvia, joiden se sanoi olevan Pakistanin viranomaisten hyökkäyksen loppuvaiheista ottamia, muiden muassa kuvia helikopterinromusta ja kolmesta kuolleesta miehestä, joista yksikään ei kuitenkaan vaikuttanut Osama bin Ladenilta.


title: Osama bin Ladenin kuolema

text:
Vuoden 2001 syyskuun 11. päivän hyökkäysten jälkeen Yhdysvaltain kongressi teki päätöksen sallia maan sotilasvoimien käytön taistelussa terrorismia vastaan. Sen mukaan Yhdysvaltain presidentillä on valtuudet käyttää ”välttämättömiä ja asiaankuuluvia voimakeinoja niitä kansoja, järjestöjä tai henkilöitä vastaan,” joiden hän määrittelee olleen sekaantuneena syyskuun 11. päivän hyökkäyksiin, tai jotka voisivat vastaisuudessa toteuttaa hyökkäyksiä maata vastaan. Päätös oikeuttaa itsepuolustuksen minkä hyvänsä tulevan Yhdysvaltoihin kohdistuvan kansainvälisen terroriteon ehkäisemiseksi. Obaman hallitus perusteli voimankäyttöään tuolla päätöksellä, sopimusten ja tavanomaisten sotalakien kansainvälisillä oikeuskäytänteillä.
George Bushin toisen presidenttikauden aikana palvellut lakimies John Bellinger III sanoi iskun olleet oikeutettua sotilastoimintaa eikä ristiriidassa valtion itselleen ottaman salamurhakiellon kanssa:Tappamista ei kielletä hallintosääntö numero 12333:ssa, joka on allekirjoitettu vuonna 1981, sillä toiminta sotilastoimi, joka kuului osana Yhdysvaltojen edelleen jatkuvaan aseelliseen kamppailuun al-Qaidaa vastaan, eikä ole kiellettyä surmata tiettyjä vastustajan johtajia. Salamurhakielto ei myöskään ole voimassa itsepuolustustilanteessa.


title: Osama bin Ladenin kuolema

text:
Myös Yhdysvaltain ulkoministeriön lakiasiain neuvonantaja Harold Hongju Koh sanoi vuonna 2010, ettei ”maan lakien mukaan laillinen asejärjestelmien käyttäminen – siihen soveltuvien sotalakien mukaisesti – tarkkuuskohteena tietyt erittäin sotaiset johtajat, kun toimitaan itsepuolustustilanteessa tai osana aseellista hyökkäystä, ole laitonta, eikä näin ollen ’salamurha’”.
Chicagon Northwestern University School of Law -oppilaitoksessa toimivan kansainvälisten ihmisoikeuksien keskuksen johtaja David Schefferin mielestä se, että bin Laden oli ollut syytettynä vuonna 1998 New Yorkin eteläisen osan käräjäoikeudessa salaliittohankkeesta Yhdysvaltain puolustusjärjestelmiä vastaan, mutkisti asioita. ”Kun ihminen on syytettynä, tarkoitus on saada hänet kiinni ja tuoda oikeuden koetettavaksi. … Tarkoitus ei ole kirjaimellisesti vain summittaisesti teloittaa, jos ihminen on syyttettynä. Scheffer ja eräs toinenkin asiantuntija ilmoittivat mielipiteenään, että oli tärkeää määritellä, oliko tehtävän tarkoituksena ottaa kiinni bin Laden vai surmata hänet, se ”on voinut rikkoa amerikkalaisia ihanteita ellei sitten kansainvälistä oikeutta vastaan”.


title: Osama bin Ladenin kuolema

text: Eräälle CIA:n erityisryhmälle on annettu vastuu bin Ladenin talosta talteen otetun digitaalisen materiaalin ja asiakirjojen tutkimisesta. Ryhmä työskentelee yhteistyössä toisten Yhdysvaltain hallituksen yksiöiden kanssa. Näihin kuuluvat esimerkiksi Yhdysvaltain sisäisestä turvallisuudesta vastaava virasto (Department of Homeland Security), Yhdysvaltain valtiovarainministeriö, terrorisminvastainen keskus, tiedusteluorganisaatio ja kuvatiedusteluaineistoa käsittelevä virasto, kansallinen turvallisuusvirasto, puolustukseen erikoistunut tiedusteluorganisaatio, presidentin alaisuudessa toimiva tiedustelun johdon toimisto, Yhdysvaltain keskusrikospoliisi ja dokumenttien hyödyntämiskeskus DOCEX. Tehtävänä on " lajitella tärkeyden mukaan, luetteloida ja analysoida tämä tiedusteluaineisto".


title: Osama bin Ladenin kuolema

text: Bin Ladenin nuorin vaimo kertoi Pakistanilaisille tutkijoille perheen asuneen kahden ja puolen vuoden ajan lähiseudulla Haripurissa sijaitsevassa Chak Shah Mohammad Khanin kylässä ennen vuoden 2005 lopussa tapahtunutta muuttoa Abbottabadiin.Uutinen bin Ladenin kuolemasta Pakistanissa 2.5.2011 ei ole tullut kaikkialla hyväksytyksi


title: Osama bin Ladenin kuolema

text: Yhdysvaltain laivaston erikoisjoukkojen entinen komentaja Chuck Pfarrer väitti kirjassaan ”Seal Target Geronimo” että Osama bin Laden surmattiin 90 sekuntia sen jälkeen, kun amerikkalaisjoukot iskivät hänen piilopaikkaansa Pakistanissa ja ettei tarkoituksena ollut tappaa bin Ladenia vaan tarkoituksena oli ottaa hänet kiinni elävänä, ja että koko operaatiossa ammuttiin vain 12 luotia, Pfarrer sanoi korostaen kirjansa väitteitä.


title: Osama bin Ladenin kuolema

text: Bin Ladenin kiinniotosta tehtiin elokuva Zero Dark Thirty, jonka ohjasi Kathryn Bigelow. Elokuva on aiheuttanut kritiikkiä ja keskustelua CIA:n tiedustelusta vastaavan apulaispuolustusministerin Michael Vickersin jaettua mahdollisesti liikaa yksityiskohtaista tietoa elokuvan tekijöille tapahtumista.


title: John Degenkolb

text: John Degenkolb (s. 7. tammikuuta 1989 Gera, Saksan demokraattinen tasavalta) on saksalainen maantiepyöräilijä, joka on menestynyt etupäässä loppukireissä ja yhden päivän kilpailuissa. Hän aloitti ammattilaisuransa Team HTC-High Road -tallissa 2011, edusti 2012–2016 alankomaalaisjoukkuetta, tuona aikana nimiltään Argos-Shimano, Giant-Shimano ja Team Giant-Alpecin, ja on kaudesta 2017 ajanut Trek-Segafredossa.


title: John Degenkolb

text: Degenkolb voitti 2015 Milano – San Remo -suurklassikon ohitettuaan loppukirissä Alexander Kristoffin. Hän voitti samana vuonna myös Pariisi–Roubaix'n oltuaan Roubaix'n velodromilla paras seitsemän ajajan loppukirissä. Hän on voittanut merkittävistä yhden päivän kilpailuista myös Eschborn-Frankfurt City Loop -kilpailun 2011, Vattenfall Cyclassicsin 2013, Pariisi–Toursin 2013 ja Gent–Wevelgemin 2014. Espanjan ympäriajossa hän on voittanut pistekilpailun 2014 sekä yhteensä yhdeksän etappia, Italian ja Ranskan ympäriajossa hän on voittanut yhden etapin.


title: John Degenkolb

text: Lähde: Cycling Archives


title: HMS Queenborough (G30)

text: HMS Queenborough (viirinumero G70) oli Britannian kuninkaallisen laivaston Q-luokan hävittäjä toisessa maailmansodassa.


title: HMS Queenborough (G30)

text: Alus tilattiin joulukuussa 1940 Hawthorn Leslie and Companylta Hebburnistä osana kolmatta hätälaivuetta (). Aluksen köli laskettiin 6. marraskuuta, ja alus laskettiin vesille 16. tammikuuta 1942. Alus valmistui vielä saman vuoden lopulla 10. joulukuuta, jolloin sen tarjoukseen perustunut hinta oli 439 820 puntaa ilman amiraliteetin toimittamia ase-, viesti- ja tutkajärjestelmiä.


title: HMS Queenborough (G30)

text: Alus jatkoi Japanin antauduttua palvelustaan Kaukoidässä, ja se lainattiin Australian laivastolle marraskuussa 1945. Alus siirrettiin reserviin vuonna 1947 Sydneyssä, kunnes se päätettiin vuonna 1953 muuttaa tyypin 15 sukellusveneentorjuntafregatiksi. Alus palasi palvelukseen joulukuussa 1954. Se kolaroi kesäkuussa 1963 Uuden Etelä-Walesin rannikolla sukellusvene "HMS Tabardin" kanssa. "HMAS Queenborough" poistettiin palveluksesta ja siirrettiin reserviin.


title: HMS Queenborough (G30)

text: Alus oli koulutuskäytössä vuonna 1966 ennen kuin se sijoitettiin poistolistalle. Alus myytiin 8. huhtikuuta 1975, ja se hinattiin Hong Kongiin romutettavaksi.


title: HMS Quail (G45)

text: HMS Quail (viirinumero G45) oli Britannian Kuninkaallisen laivaston Q-luokan hävittäjä toisessa maailmansodassa.


title: HMS Quail (G45)

text: Alus tilattiin 2. huhtikuuta 1940 Hawthorn Leslie and Companyltä Hebburnistä osana kolmatta hätälaivuetta (). Sen köli laskettiin saman vuoden lopulla 6. marraskuuta ja alus laskettiin vesille 1. kesäkuuta 1942. Alus valmistui 7. tammikuuta 1943, jolloin sen tarjoukseen perustunut hinta oli 436576 puntaa ilman Amiraliteetin toimittamia ase-, viesti- ja tutkajärjestelmiä.


title: HMS Quail (G45)

text: Alus osui 15. marraskuuta 1943 Adrianmerellä Saksan laivaston sukellusveneen "U-453" laskemaan miinaan Barin edustalla. Seuraavana päivänä alus ajettiin matalikolle Barin eteläpuolella odottamaan pelastustöitä. Joulukuussa alus hinattiin Bariin korjausten aloittamiseksi. Se hinattiin vuoden 1944 alussa edelleen Tarantoon, jossa korjauksia jatkettiin ennen Maltalle siirtoa.


title: HMS Quail (G45)

text: Alus kaatui 18. toukokuuta hinauksen Maltalle alkaessa ja se upposi Tarantonlahteen.


title: HMS Rotherham (H09)

text: HMS Rotherham (viirinumero H09) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Rotherham (H09)

text: Alus tilattiin 2. huhtikuuta 1940 John Brown and Companyltä Clydebankistä osana neljättä hätälaivuetta (). Telakan ruuhkauduttua Norjan taisteluissa ja Dunkerquessa vaurioituneiden alusten korjaamisesta "HMS Rotherhamin" köli laskettiin vasta 10. huhtikuuta 1941 ja alus laskettiin vesille 21. maaliskuuta 1942. Alus valmistui vielä samana vuonna 27. elokuuta varustettuna laivueenjohtajaksi.


title: HMS Rotherham (H09)

text: Singaporesta alus palasi 27. syyskuuta 1945 Trincomaleehen, mistä se jatkoi 2. lokakuuta matkaansa Portsmouthiin. Alus poistettiin palveluksesta ja se siirrettiin reserviin. Alus myytiin 1948 Intialle ja se luovutettiin 27. heinäkuuta 1949 virallisesti Intian laivastolle nimellä "Rajput". Alus sijoitettiin poistolistalle 1976.


title: Yhdysvaltalainen kulttuuri

text: Yhdysvaltalainen kulttuuri on länsimainen kulttuuri, joka perustuu vanhoihin eurooppalaisiin kulttuureihin.


title: Yhdysvaltalainen kulttuuri

text: Yhdysvalloissa tunnetaan käsite amerikkalainen unelma, ajatus maasta joka tarjoaa yhtäläiset menestymisen mahdollisuudet jokaiselle hänen kykyjensä ja saavutuksiensa mukaisesti, sosiaalisesta luokasta tai syntyperästä huolimatta. Yhdysvaltalaisen unelman juuret voidaan nähdä jo Yhdysvaltain perustuslaissa, jonka mukaan kaikilla ihmisillä on yhtäläinen oikeus ”vapauteen ja onnellisuuden tavoitteluun”.


title: Yhdysvaltalainen kulttuuri

text: Yhdysvaltain kulttuurissa on huomattavia alueellisia eroja, vaikka sisäinen muuttoliike on voimakasta. Maan koillisosa on tiheästi asuttua ja kaupungistunutta. Keskilänsi on maanviljelysaluetta, ja alueen auto- ja terästeollisuus on taantunut. Lännen avariin maisemiin liittyy kansallisia myyttejä individualismista ja yksilön rajattomista mahdollisuuksista. Etelän valtiot on yhdistetty orjuuteen ja mustan väestön kansalaisoikeustaisteluun, mutta niitä leimaavat myös aurinkoinen ilmasto ja eläkeläisten yhteisöt. Kalifornian ja maan lounaisosien erityispiirteitä ovat espanjankielinen kulttuuri ja paikalliset ruokalajit.


title: Yhdysvaltalainen kulttuuri

text: Villin lännen historia rikollisineen, pyssysankareineen, intiaaneineen ja karjapaimenineen on osa "americanaa" eli yhdysvaltalaista kansallisromantiikkaa.


title: Yhdysvaltalainen kulttuuri

text: Esimerkiksi blues ja jazz kehittyivät afrikkalaisperäisen väestön perinteistä. Maata voi pitää myös rock and rollin ja osittain myös pop-musiikkikulttuurin kehtona. Nashville on country-musiikin keskus. 1980-luvulla näki päivänvalon hip hop -musiikki, joka syntyi New Yorkissa.


title: Yhdysvaltalainen kulttuuri

text: Elvis Presleyn levyjä on myyty maailmanlaajuisesti yli miljardi kappaletta. Tämä tekee hänestä kaikkien aikojen myydyimmän artistin. Eniten American Music Awards -nimityksiä on saanut Mariah Carey, Whitney Houston, Michael Jackson, Eagles ja Janet Jackson. Muita kymmeniä miljoonia myyneitä ovat muun muassa Madonna, Billy Joel, Kiss, Aerosmith ja Metallica.


title: Yhdysvaltalainen kulttuuri

text: Kun brittiläisen musiikkilehden asiantuntijat asettivat vuonna 2008 maailman sinfoniaorkesterit paremmuusjärjestykseen, 15 parhaan joukossa oli kuusi yhdysvaltalaista orkesteria: Chicagon, Clevelandin, Los Angelesin, Bostonin, New Yorkin ja San Franciscon sinfoniaorkesterit. Yhdysvalloissa on 135 oopperataloa, joista vanhin ja suurin on New Yorkissa sijaitsevat Metropolitan-ooppera.


title: Yhdysvaltalainen kulttuuri

text: New York, Seattle ja San Francisco ovat globaalisti merkittäviä keskuksia graafisessa suunnittelussa. New York ja Los Angeles ovat maailmanlaajuisia vaatesuunnittelun keskuksia.


title: Yhdysvaltalainen kulttuuri

text: Yhdysvalloilla on ollut merkittävä rooli elokuvan historiassa. Ranskalaisten Lumièren veljesten ohella Thomas Edison kehitti varhaista tekniikkaa, ja 1920-luvulla suuret tuotantoyhtiöt (Paramount Pictures, Warner Bros., RKO Pictures, 20th Century Fox ja Metro-Goldwyn-Mayer) loivat pohjan varsinaiselle elokuvateollisuudelle. Saman vuosikymmenen kuluessa Hollywoodista tuli elokuvan pääkaupunki, ja äänielokuva vakiinnutti asemansa osittain Warner Brothersin ponnistelujen ansiosta. John Waynestä tuli 1940- ja 1950-luvulla kansallisen itseluottamuksen vertauskuva. Marilyn Monroeta on sanottu maailman tunnetuimmaksi filmitähdeksi. Walt Disneyn maailmankuulujen piirroselokuvien, sarjakuvien ja näytelmäelokuvien ympärille on kasvanut kokonainen mediaimperiumi. 2010-luvulla Yhdysvalloissa tuotetaan maailman kolmanneksi eniten elokuvia Intian ja Nigerian jälkeen.


title: Yhdysvaltalainen kulttuuri

text: Yhdysvaltalaisia elokuvia ja televisio-ohjelmia voi nähdä lähes missä tahansa. Kun inflaatio otetaan huomioon, Yhdysvaltain elokuvahistorian taloudellisesti menestyneimmät elokuvat ovat "Tuulen viemää" (1939), "Avatar" (2009) "Tähtien sota: Episodi IV – Uusi toivo" (1977), "The Sound of Music" (1965), "E.T. – The Extra Terrestrial" (1982), "Kymmenen käskyä" (1956), "Titanic" (1997), "Tappajahai" (1975), "Tohtori Živago" (1965), "Manaaja" (1973) ja "Lumikki ja seitsemän kääpiötä" (1937). Yhdysvaltalainen Walt Disney kehitti piirrettyjä merkittävästi.


title: Yhdysvaltalainen kulttuuri

text: American Film Instituten vuonna 2007 valitsemat parhaat yhdysvaltalaiset elokuvat ovat "Citizen Kane" (1941), "Kummisetä" (1972), "Casablanca" (1942), "Kuin raivo härkä" (1980), "Laulavat sadepisarat" (1952), "Tuulen viemää" (1939), "Arabian Lawrence" (1962), "Schindlerin lista" (1993), "Vertigo – punainen kyynel" (1958) ja "Ihmemaa Oz" (1939).


title: Yhdysvaltalainen kulttuuri

text:
1800-luvun taidemaalareista tunnetuin on Thomas Eakins, joka maalasi realistisia sisä- ja ulkokuvia amerikkalaisesta arkielämästä. Eurooppalaista modernia taidetta esiteltiin Yhdysvalloissa laajassa näyttelyssä, joka kiersi New Yorkissa, Bostonissa ja Chicagossa vuonna 1913. Näyttely rohkaisi myös paikallisia taiteilijoita kuten Georgia O'Keeffe kokeilemaan uusia taidemuotoja. Yhdysvalloissa syntyi uusia taidesuuntia kuten Jackson Pollockin ja Willem de Kooningin edustama abstrakti ekspressionismi ja Andy Warholin poptaide.
Monet modernin arkkitehtuurin suuret nimet ovat amerikkalaisia Frank Lloyd Wrightistä Frank Gehryyn.


title: Yhdysvaltalainen kulttuuri

text: Itsenäinen, eurooppalaisesta kirjallisuudesta erkaantunut amerikkalainen kirjallisuus kehittyi 1700-luvulla ja 1800-luvun alussa. 1800-luvun merkittävimpiä kirjailijoita olivat Edgar Allan Poe (1809–1849), James Fenimore Cooper (1789–1851) ja Herman Melville (1819–1891). Humoristista tyyliä kehitti Missourissa syntynyt Mark Twain (1835–1910), joka oli ensimmäisiä itärannikon ulkopuolella syntyneitä suuria kirjailijoita. Myös William Sydney Porter (1862–1910) eli O. Henry oli kiinnostunut etäisten paikkojen elämästä ja murteista.


title: Yhdysvaltalainen kulttuuri

text: 1900-luvulla Yhdysvaltain kirjallisuuden merkitys maailmankirjallisuudessa kasvoi. Tällöin oli vallalla yhteiskunnallinen kirjallisuus, jota edustivat Theodore Dreiser (1871–1945), Jack London (1876–1916), Upton Sinclair (1878–1968) ja Sherwood Anderson (1876–1941). Maailmansotien välisen ajan huomattavimmat nimet olivat Ernest Hemingway (1899–1961) ja William Faulkner (1897—1962). 1930-luvulla astui esiin John Steinbeck (1902–1968) pula-ajan kuvauksillaan. Toisen maailmansodan jälkeen Steinbeck, Faulkner ja Hemingway olivat pitkään Yhdysvaltain kirjallisuuden keskeiset hahmot. Sotien jälkeen näkyviä ovat olleet myös psykosymbolisen realismin edustajat, kuten Saul Bellow (1915–2005), J. D. Salinger (1919–2010) ja Truman Capote (1924–1984). Sotien jälkeen on noussut myös afroamerikkalaisten kirjallisuus, jonka tunnetuimpiin nimiin lukeutuvat James Baldwin, Richard Wright ja Ralph Ellison. 1970-luvulla alkoi postmoderni liike, jonka nimiin kuuluvat muun muassa Thomas Pynchon, Don DeLillo, Paul Auster, Toni Morrison, Philip Roth, Cormac McCarthy, Raymond Carver ja Joyce Carol Oates.


title: Yhdysvaltalainen kulttuuri

text: Ralph Waldo Emerson (1803–1882) ja Henry Thoreau (1817–1862) olivat amerikkalaisen filosofian uranuurtajia. Sisällissodan jälkeen Charles S. Peirce (1839—1914), William James (1842–1910) ja John Dewey (1859–1952) olivat johtajia pragmatismin kehittämisessä. 1900-luvulla Willard Van Orman Quine (1908–2000) ja Richard Rorty (1931–2007) kehittivät analyyttistä filosofiaa akateemisissa piireissä.


title: Yhdysvaltalainen kulttuuri

text: Yhdysvaltalaisessa keittiössä alkuperäisasukkaiden ainekset kuten kalkkuna, peruna, maissi ja kurpitsa ovat olennaisia aineita. Myös pikaruuat, kuten nakkisämpylät, hampurilaiset ja ranskanperunat kuuluvat Yhdysvaltalaiseen ruokakulttuuriin. Eri kansallisuuksien ruuanvalmistusperinteet sekoittuvat yhdysvaltalaisessa keittiössä, jossa ruokalajit voivat vaihdella jopa eri osavaltioittainkin. Atlantin rannikolla syödään runsaasti mereneläviä, kuten kaloja ja äyriäisiä, kun taas Texasin karjankasvattajat syövät mureaa lihaa. New Yorkissa monilla kansallisuuksilla on omat kaupunginosansa, joista löytyy erilaisia etnisiä ravintoloita mm. kiinalaisia ja italialaisia. New Orleansissa on cajun-keittiön ruoat. Meksikolaisen väestön suuri määrä näkyy Yhdysvaltalaisessa keittiössä espanjalaisen ja intiaanien ruokakulttuurin sekoituksena eli meksikolaisen keittiön muodossa.


title: Yhdysvaltalainen kulttuuri

text: Yhdysvaltain suosituimmat joukkuelajit ovat kotimaassa syntyneitä. Kolme suurinta urheilulajia ovat amerikkalainen jalkapallo, baseball ja koripallo. Amerikkalainen jalkapallo on näistä katsotuin. Amerikkalaisen jalkapallon mestaruusottelu, Super Bowl on yksi Yhdysvaltain suurimmista tapahtumista ja Forbes on kutsunut sitä Yhdysvaltain merkittävimmäksi brändiksi. Baseballin pääsarja on MLB ja koripallon NBA. Jääkiekko on suosittua alueellisesti, ja sen pääsarja on NHL. Jokaisessa näistä ammattilaissarjoista on joukkueita sekä Yhdysvalloista että Kanadasta. Suuri osa maailman parhaiten palkatuista urheilijoista on yhdysvaltalaisten joukkuelajien pelaajia.


title: Yhdysvaltalainen kulttuuri

text: Vaikka muun maailman valtalaji eurooppalainen jalkapallo on tällä hetkellä yksi suosituimmista lajeista nuorten keskuudessa, se ei ole saavuttanut Yhdysvaltain omaperäisessä urheiluympäristössä laajempaa suosiota. Maa kuitenkin isännöi jalkapallon MM-kisoja vuonna 1994 ja naisten MM-kisoja vuonna 1999 ja 2003. Joukkuelajien rinnalla NASCAR-autoilu on suosittua, ja se onkin amerikkalaisen jalkapallon jälkeen toiseksi seuratuin laji televisiossa. Toinen suosittu autourheilusarja on Indy Racing League, ja sen Indianapolis 500 -tapahtumaa on ajattu vuodesta 1911.


title: Yhdysvaltalainen kulttuuri

text: Lacrosse on yksi Yhdysvaltain nopeasti kasvavista urheilulajeista. Yhdysvallat toimii isäntänä myös muille huomattaville urheilutapahtumille muun muassa golfissa ja tenniksessä (US Open). Uinti on maan menestyksekkäimpiä lajeja. Kolme suosituinta lautailuharrastusta – lainelautailu, rullalautailu ja lumilautailu – on luotu Yhdysvalloissa. Niistä järjestetään kansalliset kilpailut ja niiden yhteyteen ovat syntyneet laajat alakulttuurit. Lumilautailu on ainoana näistä kolmesta noussut olympialajiksi.


title: Yhdysvaltalainen kulttuuri

text: Yhdysvalloissa on isännöity kahdeksat olympiakisat. Maa on kesäolympialaisissa saavutettujen mitalien maratontaulukon kärjessä ja talviolympialaisten mitalien maratontaulukossa toisena. Uimari Michael Phelps on olympiahistorian eniten kultamitaleita saavuttanut urheilija. Hänellä on 14 kultaa ja yhteensä 16 mitalia. Vähintään 10 mitalia voittaneita yhdysvaltalaisurheilijoita ovat lisäksi yleisurheilijat Ray Ewry, Carl Lewis, ampuja Carl Osburn ja uimarit Jenny Thompson, Dara Torres, Mark Spitz, Matt Biondi, Natalie Coughlin ja Gary Hall Jr.


title: Yhdysvaltalainen kulttuuri

text: Urheilulla on merkittävä asema myös Yhdysvaltalaisissa yliopistoissa ja collegessa. Vuosittain noin 126 000 urheilijaa saa joko täyden tai osittaisen stipendein opiskeluja varten. NCAA on yliopistourheilun kattojärjestö. Miesten suosituimmat yliopistolajit ovat amerikkalainen jalkapallo, koripallo, yleisurheilu, baseball ja jalkapallo ja naisten koripallo, yleisurheilu, lentopallo, softball ja jalkapallo.


title: Jaime Maussan

text: José Jaime Maussan Flota (s. 1953 México, Meksiko) on meksikolainen toimittaja ja Meksikon johtava ufologi.


title: Jaime Maussan

text: Hän on saanut useita palkintoja elokuvistaan sekä radio- ja televisio-ohjelmistaan.


title: HMS Racehorse (H11)

text: HMS Racehorse (viirinumero H11) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Racehorse (H11)

text: Alus tilattiin huhtikuussa 1940 John Brown and Companyltä Clydebankistä osana neljättä hätälaivuetta (). Rakennustöiden aloittaminen viivästyi Norjan taisteluiden ja Dunkerquen evakuoinnin aiheuttamien korjausten vuoksi. Sen köli laskettiin syyskuussa 1940 ja alus laskettiin vesille 1. kesäkuuta 1942. Alus valmistui vielä saman vuoden lopulla marraskuussa.


title: HMS Racehorse (H11)

text: Singaporen miehityksen jälkeen alus palasi Britteinsaarille, jossa se siirrettiin Portsmouthin reserviin. Alus valittiin Garelochiin maalilaivaksi, jonka jälkeen alus sijoitettiin 1949 poistolistalle. Alus myytiin 8. marraskuuta The West of Scotland Shipbreakersille ja se saapui 8. joulukuuta hinattuna Trooniin romutettavaksi.


title: HMS Raider (H15)

text: HMS Raider (viirinumero H15) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Raider (H15)

text: Alus tilattiin 2. huhtikuuta 1940 Cammell Lairdilta Birkenheadistä osana neljättä hätälaivuetta (). Sen köli laskettiin 16. huhtikuuta, mutta työt keskeytettiin toukokuussa eivätkä ne jatkuneet ennen kuin syyskuussa. Keskeytyksen syynä oli Norjan taisteluissa ja Dunkerquen evakuoinnissa vaurioituneiden alusten suuri määrä ja niiden vaurioiden koraamisen kiireellisyys. Alus laskettiin vesille 1. huhtikuuta 1942 ja se valmistui saman vuoden lopulla 16. marraskuuta.


title: HMS Raider (H15)

text: Vapauduttuaan palveluksesta Itä-Intian laivastossa alus palasi laivueensa mukana Trincomaleen kautta Britteinsaarille. Alus siirrettiin tammikuussa 1946Devonportissa reserviin ja se palautettiin palvelukseen 6. toukokuuta Välimeren laivastoon, jossa alus oli lentoturvallisuusaluksena. Alus palasi elokuussa 1947 Britteinsaarille ja se siirrettiin reserviin.


title: HMS Raider (H15)

text: Alus sijoitettiin poistolistalle ja se myytiin 1948 Intialle. Alus luovutettiin vuotta myöhemmin Intian laivastolle nimellä "Rana". Alus poistettiin palveluksesta 1976 ja se myytiin romutettavaksi 1979.


title: HMS Rapid (H32)

text: HMS Rapid (viirinumero H32) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Rapid (H32)

text: Alus tilattiin 1. huhtikuuta 1940 Cammell Lairdilta Birkenheadistä työnumerolla J1065 osana neljättä hätälaivuetta (. Sen köli laskettiin 16. kesäkuuta 1941 ja alus laskettiin vesille 16. heinäkuuta 1942. Alus valmistui 1943.


title: HMS Rapid (H32)

text: Alus muutettiin 1953 tyypin 15 fregatiksi. Se tuhoutui 3. syyskuuta 1981 maalilaivana.


title: HMS Redoubt (H41)

text: HMS Redoubt (viirinumero H41) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Redoubt (H41)

text: Alus tilattiin huhtikuussa 1940 John Brown and Companyltä osana neljättä hätälaivuetta (). Töiden alkamista viivytti Norjan taisteluiden ja Dunkerquen evakuoinnin vaurioiden korjaaminen ja aluksen köli laskettiin 19. kesäkuuta 1941. Alus laskettiin vesille 2. toukokuuta 1942 ja se valmistui vielä saman vuoden lopulla 1. lokakuuta.


title: HMS Redoubt (H41)

text: Alus palasi 22. syyskuuta 1945 laivueen mukana Colombon kautta Britteinsaarille. Chathamissa alus siirrettiin marraskuussa reserviin, ja se siirrettiin 1947 edelleen Harwichiin. Vuonna 1948 alus huollettiin valmistauduttaessa sen siirtoon Intialle. Alus luovutettiin 4. heinäkuuta 1949 Intian laivastolle nimellä "Ranjit". Se poistettiin palveluksesta 1979 ja se myytiin romutettavaksi.


title: HMS Relentless (H85)

text: HMS Relentless (viirinumero H85) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Relentless (H85)

text: Alus tilattiin toukokuussa 1940 Fairfield Shipbuilding and Engineering Companyltä Govanista Glasgow'sta osana neljättä hätälaivuetta (). Tilaus kuitenkin siirrettiin John Brown and Companylle Clydebanksiin ja aluksen valmistuksen aloittaminen viivästyi Norjan taisteluiden ja Dunkerquen evakuoinnin vaurioiden korjaamisen vuoksi. Sen köli laskettiin 20. kesäkuuta 1941 ja alus laskettiin vesille 15. heinäkuuta 1942. Alus valmistui vuoden lopulla 30. marraskuuta.


title: HMS Relentless (H85)

text: Alus poistettiin palveluksesta 1968, minkä jälkeen se makasi ankkurissa Portsmouthissa. Vuonna 1970 alus sijoitettiin poistolistalle ja se myytiin 29. huhtikuuta 1971 J. W. Wardille. Alus saapui hinattuna kesäkuussa Inverkeithingiin romutettavaksi.


title: HMS Rocket (H92)

text: HMS Rocket (viirinumero H92) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Rocket (H92)

text: Alus tilattiin toukokuussa 1940 Scotts Shipbuilding and Engineering Companyltä Greenockista osana neljättä hätälaivuetta (). Töiden aloitus viivästyi, koska Norjan taisteluiden ja Dunkerquen evakuoinnin aiheuttamien vaurioiden korjaaminen työllisti telakkaa. Sen köli laskettiin 14. maaliskuuta 1941 ja alus laskettiin vesille 28. lokakuuta 1942. Alus valmistui 4. elokuuta 1943.


title: HMS Rocket (H92)

text: Alus siirrettiin marraskuussa 1945 Chathamissa reserviin. Vuoden 1946 alukselle siirtyi supistettu miehistö ja se muutettiin Pohjanmerelle sijoitettavaksi ilmavoimien maalilaivaksi. Alus palautettiin 1948 reserviin Portsmouthissa ja se valittiin muutettavaksi tyypin 15 sukellusveneentorjuntafregatiksi Devonportin telakalla.


title: HMS Rocket (H92)

text: Aluksen palattua palvelukseen toukokuussa 1951 se liitettiin 3. fregattilaivueeseen Londonderryyn. Alus vieraili Länsi-Intiassa sekä se otti osaa kesäkuussa 1953 kruunajaiskatselmukseen. Alus poistettiin palveluksesta 1954 ja se sijoitettiin reserviin. Alus palautettiin palvelukseen lokakuussa 1960, jolloin se liitettiin Kauko-Itään 6. fregattilaivueeseen.


title: HMS Rocket (H92)

text: Alus palasi reserviin Chathamissa ja se sijoitettiin poistolistalle 1967. Alus myytiin BISCOlle ja se hinattiin maaliskuussa Arnott Youngille Dalmuiriin romutettavaksi.


title: HMS Roebuck (H95)

text: HMS Roebuck (viirinumero H95) oli Britannian Kuninkaallisen laivaston R-luokan hävittäjä toisessa maailmansodassa.


title: HMS Roebuck (H95)

text: Alus tilattiin toukokuussa 1940 Scotts Shipbuilding and Engineering Companyltä Greenockista osana neljättä hätälaivuetta (). Aluksen rakennustöiden aloittaminen viivästyi, koska telakalla korjattiin Norjan taisteluiden ja Dunkerquen evakuoinnin aluksille aiheuttamia vaurioita. "HMS Roebuckin" köli laskettiin 19. kesäkuuta 1941 ja alus laskettiin vesille 10. joulukuuta 1942. Alus vaurioitui 10. joulukuuta telakalle tehdyssä ilmahyökkäyksessä ja noston jälkeen se valmistui 10. kesäkuuta 1943.


title: HMS Roebuck (H95)

text: Alus myytiin BISCOlle ja se hinattiin 8. elokuuta 1968 T. W. Wardille Inverkeithingiin romutettavaksi.


title: Samanidit

text: Samanidit olivat persialaistaustainen hallitsijasuku, joka hallitsi alueita nykyisessä Iranissa, Afganistanissa ja historiallisen Transoksanian alueella Uzbekistanissa vuodesta 819 vuoteen 999. Merkittäväksi tekijäksi he nousivat emiiri Ismai'l ibn Ahmadin voitettua saffaridit taistelussa vuonna 900. Muodollisesti samanidit olivat Bagdadn abbasidi-kalifin alaisia, mutta todellisuudessa kalifin valta oli vähäinen. Samanidihallitsijat käyttivät emiirin arvonimeä. Samanidien valtakausi tunnetaan persialaisen kielen ja kulttuurin elpymisestä ja persialais-islamilaisen korkeakulttuurin noususta. Samanidiemiirit heikentyivät ajan myötä ja lopulta heidän valtakuntansa jaettiin turkkilaistaustaisen karakhanidien ja ghaznavidien kesken.


title: Samanidit

text: Samanidit olivat persialaistaustainen hallitsijasuku ja heidän oman perinteensä mukaan suvun esi-isä oli esi-islamilainen persialainen sankari Bahram Čobin, jonka kautta he liittivät itsensä Persian muinaisiin suurkuninkaisiin. Varsianisesti samanidien hallitsijasuvun perustajana pidetään Saman-Khodaa, jonka neljä pojanpoikaa saivat hallittavakseen maakuntia abbasidi-kalifi al-Mamunin valtakaudella. Samanidien ydinalue sijaitsi Amudarja- ja Syrdarjajokien välisellä tasankoalueella Hindukušin pohjoispuolella. Heidän pääkaupunkinsa sijaitsi vaihtelevasti Buharassa ja Samarkandissa. He puolustivat alueitaan Keski-Aasian turkkilaisia heimoja vastaan ja laajensivat myös alueitaan Kaspianmerelle ja Araljärvelle. Varhaisessa islamilaisessa valtakunnassa tunnustivat kalifin aseman valtakunnan hallitsijana, mutta 800-luvulla islamilainen maailma oli jakautunut kahtia kysymyksessä kalifin henkilöllisyyden suhteen. Suurin osa oli tunnustanut Bagdadissa hallinneen abbasidi-kalifin vallan, mutta todellisuudessa kalifin poliittin en valta heikkeni paikallisten dynastioiden kustannuksella. Yksi tällaisista paikallisista dynastioista olivat saffaridit, jotka nousivat hallitsemaan muodollisesti kalifin alaisuudessa suurta osaa Persiasta 800-luvun jälkipuoliskolla. Vuonna 879 valtaan noussut saffaridihallitsija 'Amr ibn al-Laith al-Saffar päätti liittää hallitsemiinsa alueisiin myös samandiien hallitseman Transoksanian. Häntä vastassa oli alueen samanidiruhtinas Ismai'l ibn Ahmad, joka voitti saffaridit Balkhin lähellä käydyssä taistelussa vuonna 900. Surmansa saaneen saffaridihallitsija lähetetiin vankina Bagdadiin, jossa kalifi Al-Mu'tadid hankkiutui eroon vanhasta vihollisestaan teloittamalla vankinsa. Hänen luvallaan samanidit liittivät saffaridien valtakunnan itäiset alueet omiin alueisiinsa.


title: Samanidit

text: Poiketen edeltäjistään saffarideista samanidit tukeutuivat kalifin arvovaltaan oman hallintonsa ideologisena tukipilarina. Sunnalaisuuden mukaan vain kalifin suostumuksella valtaa käyttävät olivat laillisija hallitsjoita ja samanidihallitsijat eivät käyttäneet emiiriä korkeampaa arvonimeä. Kalifilta haettiin hyväksyntä toimille mahdollisuuksien mukaan, mutta todellisuudessa vaaraa kalifin puuttumisesta samanidien toimintaan ei ollut. Šiialaiset bujidit olivat vallanneet Bagdadin 900-luvulla ja he pitivät kalifia käytännössä kotiarestissa. Persialaistaustaisten samanidien nousu merkitsi persialaisen kulttuurin korostamista arabialaisen kulttuurin kustannuksella. Heidän alaisuudessaan kehittynyt persialais-islamilainen korkeakulttuuri tuotti monia tunnettuja runoilijoita, oppineita ja suufilaisia mystikkoja persiasta tullessa samalla pääasiallinen kirjakieli. Talous ja kauppa kukoistivat pitkään samanidien alueella ja samanidien lyömistä hopeakolikoista tuli yleinen valuutta Pohjois-Aasiassa. Hopeaa saatiin Ferghanan ja Badakhšanin hopeakaivoksista. 900-luvun arabimaantieteilijät, kuten Ibn Hawkal ja al-Muqaddasi kirjoittivat samanidien valtakunnan alhaisesta verotuksesta ja elintarvikkeiden kohtuullisista hinnoista.


title: Samanidit

text: Persialaisen kulttuurin kukoistaessa samanidien alueella iranilaisten kansojen aikanaan asuttamat arot heidän alueidensa pohjoispuolella turkkilaistuivat. Islamilaisessa maailmassa oli 800-luvulla yleistynyt käytäntö sotilasorjien käytöstä. Orjasotilaat otettiin usein sotaisina pidetyistä turkkilaisista heimoista ja samanidien sotilasluokka turkkilaistui nopeasti. Heikon samanidiemiiri 'Abd al-Malikin valtakaudella (954–961) todellista valtaa käytti hänen turkkilaisen henkivartiokaartinsa päällikkö Alp Tegin. Emiirin kuoltua Alp Tegin yritti nostaa valtaistuimelle oman suosikkinsa, mutta valtaan nousi kipailevien ryhmittymien ehdokas. Alp Tegin pakeni Kabulin laaksoon, jonne hän alkoi rakentaa uuttaa voimakeskusta. Hänen poikansa Sebük Tegin oli isäänsä vallassa seuratessaan muodollsiesti samanidien kuvernööri. Samanideja uhkasi nyt kuitenkin myös uusi uhkatekijä. Syrdarjan taakse oli muodostunut voimakas karakhanidien heimoliitto samalla kun toisella suunnalla Persiassa yliote alkoi siirtyä bujideille. Heikkenevät samanidit kutsuivat apuun Sebük Teginin, joka otti vastineeksi haltuunsa Khorasanin alueen. Vuonna 996 alkoi karakhanidien sotaretki samanideja vastaan ja Sebük Tegin petti samanidit liittoutuen hyökkääjien kanssa. Samanidien pääkaupunki Buhara antautui ilman vastarintaa vuonna 999. Viimeinen samanidiemiiri Ismai'l II murhattiin vuonna 1005. Ghaznin kaupungin mukaan nimettyjen ghaznavidien perustajana sittemmin tunnettu Sebük Tegin jakoi samanidien valtakunnan karakhanidien kanssa Amudarjan muodostaessa valtakuntien rajan.


title: Samanidit

text: Samandien valtakausi merkitsi persialaisen kulttuurin ja persian kielen elpymistä kirjallisessa ilmaisussa. Siten sasanidien tuhon ja islamin leviämisen näitä aloja oli hallinnut arabia. Arabien asemaa Muhammadin ja Koraanin kansana oli korostettu, mutta nyt islam alettiin käsittää universaalina uskontona, jonka harjoittamiseen ja tulkintaan arabeilla ei ollut yksinoikeutta. Arabia toimi vielä pitkään uskonnon ja tieteen kielenä islamilaisessa maailmassa, mutta persia kohosi sen ohelle kaunokirjallisuuden, hallinnon ja dipolomatian kielenä. Runous oli keskeisimpiä kirjallisuuden lajeja ja samanidien kaudella kehittyneen persialaisen runouden tunnetuimpia edustajia ovat 'Umar Khajam, Sa’dī ja Hafiz. Samanidien kaudella alkanut persialaisen kirjallisuuden kukoistus vaikutti myöhemmin myös kaukana varsinaisista persialaisista alueista. Esimerkiksi Anatoliaa hallinneessa Osmanien valtakunnassa kaunokirjallisuus noudatti persialaisia muotoja ja malleja aina 1800-luvun loppuun saakka. Myös samanideja heidän alueillaan seuranneet dyanstiat omaksuivat samanidien kaudella syntyneen persialaisen hovikulttuurin dynastioiden etnisestä alkuperästä huolimatta.


title: Samanidit

text: Islamilaisessa tiateessa samanideilla oli merkittävä osuus etenkin keramiikan suhteen. Keramiikkaa valmsitettiin samanidien kaudella etenkin Samarkandissa ja Nišapurissa. Samanidien keramiikassa koristeluun käytettiin usein sasanidien aikaisia aiheita, kuten leijonia, ratsumiehiä ja häränpäitä, sekä arabialaista kalligrafiaa. Samanidien aikaisesta arkkitehtuurista on säilynyt nykypäiviin saakka vain muutamia esimerkkejä.


title: Samanidit

text: Samanidien dynastialla on ollut merkittävä rooli paljon myöhemmässä tadžikkinationalismissa. Nykyisessä Tadžikistanissa heidän mukaansa on nimetty esimerkiksi maan ruplan korvannut rahayksikkö somoni, minkä lisäksi maan pääkaupunki Dušanbessa on samanidiemiiri Ismai'l ibn Ahmadin patsas.


title: Skatoli

text: Skatoli eli 3-metyyli-indoli (CHN) on lievästi myrkyllinen orgaaninen yhdiste. Skatoli on puhtaana aineena valkoista, kiteistä ja epämiellyttävän hajuista, ja se tummuu ilman ja valon vaikutuksesta. Skatoli liukenee kuumaan veteen, asetoniin, kloroformiin, etanoliin, eetteriin ja bentseeniin.


title: Skatoli

text: Skatoli on merkittävä ulosteiden hajun aiheuttaja, sitä muodostuu nisäkkäiden ruoansulatuskanavassa mikrobien hajottaessa tryptofaanin ensin indoliksi ja siitä edelleen skatoliksi. Hyvin pieninä konsentraatioina sitä on kuitenkin aromiaineena useissa tuoksuvissa kukissa ja eteerisissä öljyissä. Sitä käytetään myös esimerkiksi hajusteiden ainesosana.


title: Myytävänä!

text: Myytävänä! on Sielun Veljien kokoelma-albumi, joka on julkaistu vuonna 1989.


title: Kaprionlahti

text: Kaprionlahti (, myös Копорский залив, "Koporski zaliv") on Suomenlahden etelärannalla Soikkolanniemen ja Uustianniemen välissä sijaitseva lahti. Sen pituus on 12 kilometriä, leveys 26 kilometriä ja suurin syvyys 20 metriä. Rannat ovat alavia ja kivisiä, paikoin metsän peittämää hiekkaa. Kaprionlahteen laskevia jokia ovat Siestajoki, Vornaisienjoki ja Hevaanjoki.


title: Kaprionlahti

text: Lahti on saanut nimensä sen eteläpuolella sijaitsevasta Kapriosta. Hevaanjoen suussa on Sosnovyi Borin kaupunki.


title: Ojankylä (Sosnovyi Bor)

text: Ojankylä () on kylä Venäjällä Leningradin alueen Sosnovyi Borin kaupunkipiirikunnassa. Se sijaitsee lähellä Suomenlahden rantaa Sosnovyi Borin luoteispuolella.


title: Ojankylä (Sosnovyi Bor)

text: Ojankylä mainitaan ensimmäisen kerran vuosina 1618–1623 laaditussa ruotsalaisessa verokirjassa. Tuolloin siellä asui kolme Äyräpäästä muuttanutta isäntää. 1800-luvun lopussa kylässä oli 47 taloa ja 278 asukasta. Siellä toimi suomenkielinen koulu ja Kaprion luterilaisen seurakunnan rukoushuone. Vuonna 1929 perustettiin kalastusta ja maanviljelyä harjoittanut kolhoosi. Vuonna 1942 kylän inkerinsuomalaiset asukkaat karkotettiin Siperiaan. Osa heistä pääsi palaamaan 1970-luvulla. Sodan jälkeen kylään perustettiin kalatehdas, joka nykyään toimii Sosnovyi Borin kaupungissa. Nykyään Ojankylässä on huvila-asutusta.


title: Ammunnan maailmanmestaruuskilpailut 1927

text: Vuoden 1927 ammunnan maailmanmestaruuskilpailut järjestettiin Roomassa 22. toukokuuta - 5. kesäkuuta. Kilpailut olivat 24. maailmanmestaruuskilpailut ammunnassa. Ohjelmassa olivat vapaakivääri, vapaapistooli ja sotilaskiväärikilpailut.


title: Fleet Foxes

text: Fleet Foxes on Seattlesta, Yhdysvalloista kotoisin oleva folk-yhtye. Yhtyeellä on levytyssopimus Sub Popilla Yhdysvalloissa ja Bella Unionilla Isossa-Britanniassa. Yhtyeen jäseniä ovat Robin Pecknold, Skyler Skjelset, Joshua Tillman, Casey Wescott, Christian Wargo ja Morgan Henderson.


title: Fleet Foxes

text: Yhtyeen ensiesiintyminen Suomessa oli kesän 2011 Ruisrockissa.


title: HMS Saumarez (G12)

text: HMS Saumarez (viirinumero G12) oli Britannian Kuninkaallisen laivaston S-luokan hävittäjä toisessa maailmansodassa.


title: HMS Saumarez (G12)

text: Alus tilattiin tammikuussa 1941 Hawthorn Leslie and Companyltä Newcastlesta osana viidettä hätälaivuetta (). Alus laskettiin vesille 20. marraskuuta 1942. Aluksen valmistuminen viivästyi suunnittelussa ja valmistuksessa olleiden viiveiden vuoksi, mikä viivästytti aseiden ja niiden tulenjohtolaitteiden toimituksia. Se valmistui 1. heinäkuuta 1943.


title: HMS Saumarez (G12)

text: Alus palasi joulukuussa 1945 Britteinsaarille 26. hävittäjälaivueen mukana. Alus liitettiin seuraavana vuonna Välimeren laivaston 3. hävittäjälaivueeseen Maltalle. Alus osui miinaan 22. lokakuuta Korfun kanavassa samoin kuin "HMS Volage". Aluksella sai surmansa kaikkiaan 43 henkeä.


title: HMS Saumarez (G12)

text: Vuonna 1947 Maltalla tehdyssä tutkimuksessa todettiin aluksen korjaamisen olevan taloudellisesti kannattamatonta ja se siirrettiin poistolistalle. Hylky hinatteen Britteinsaarille, jossa se myytiin 8. syyskuuta 1950 BISCOlle. Alus hinattiin Charlestowniin Fifeen lokakuussa romutettavaksi.


title: Hypokloorihapoke

text: Hypokloorihapoke (HClO) on yksi kloorin neljästä happihaposta. Sitä ei ole kyetty eristämään puhtaana, vaan se tunnetaan ainoastaan liuoksina. Happamuudeltaan kloorihapokkeen liuokset ovat heikkoja. Yhdisteen suolat ovat hypokloriitteja.


title: Hypokloorihapoke

text: Hypokloorihapoke on heikko happo (pKa =7,54) ja dissosioituu vesiliuoksissa vain osittain hypokloriitti-ioneiksi.


title: Hypokloorihapoke

text: Laimeat hypokloorihapokkeen liuokset ovat väriltään kirkkaita, mutta väkevät liuokset ovat kellertäviä. Väri johtuu dikloorioksidista, jota muodostuu väkeviin liuoksiin. Hypokloorihapoke voi hajota valon vaikutuksesta vetykloridiksi, happikaasuksi ja klooriksi. Hajoamisen arvellaan tapahtuvan kloori- ja hydroksyylireadikaalien muodostumisen kautta. Hajoamista nopeuttavat katalyytti, kuten koboltin, kuparin ja nikkelin oksidit. Yhdiste hajoaa myös lämmitettäessä kloorihapoksi, ja suolahapoksi. Noin yksiprosenttinen hypokloorihapoke säilyy tummassa pullossa pitkiäkin aikoja, mutta esimerkiksi 30-prosenttinen liuos täytyy säilyttää -21 °C lämpötilassa.


title: Hypokloorihapoke

text: Hypokloorihapoke on vahva hapetin ja pelkistyy itse kloorikaasuksi. Se kykenee hapettamaan sulfiitit ja sulfidit sulfaateiksi, nitriitit nitraateiksi, syanidit syanaateiksi, kloridit klooriksi, bromidit bromaateiksi ja sekundääriset alkoholit ketoneiksi.


title: Hypokloorihapoke

text: Kloridipitoista hypokloorihapoketta valmistetaan liuottamalla kloorikaasua veteen, jossa kloori disproportioituu vetykloridiksi ja hypokloorihapokkeeksi. Reaktion tasapainon siirtämiseksi tuotteiden puolelle käytetään kloridi-ionien kanssa niukkaliukoisia suoloja muodostavia tai neutraloivia yhdisteitä kuten hopeaoksidia, elohopea(II)oksidia, kalsiumkarbonaattia tai natriumkarbonaattia.


title: Hypokloorihapoke

text: Yhdistettä muodostuu myös, jos klooria johdetaan emäsliuokseen, esimerkiksi natrium- tai kalsiumhydroksidiin tai natriumvetykarbonaattiin. Käytettäessä vahvoja emäksiä tapahtuu reaktio kahdessa vaiheessa hypokloriittianionin kautta.


title: Hypokloorihapoke

text: Hypokloorihappoketta voidaan tuottaa myös kloridittomana. Tällöin se tehdään yleensä liuottamalla dikloorioksidia veteen.


title: Hypokloorihapoke

text: Kloriditonta hypokloorihapokeliuosta voidaan myös tuottaa klorideja sisältävästä liuoksesta uuttamalla hypokloorihapoke jollain polaarisella orgaanisella liuottimella kuten ketoneilla, estereillä tai nitriileillä tai käyttämällä puoliläpäiseviä kalvoja ja elektrodialyysiä.


title: Hypokloorihapoke

text: Hypokloorihapoketta käytetään hydratsiinin valmistuksessa ja orgaanisen kemian synteeseissä valmistettaessa kloorihydriinejä ja muita kloorattuja yhdisteitä. Sitä käytetään myös veden desinfiontiin ja on vaikuttava aine kun vettä käsitellään kloorilla, hypokloriiteilla tai kloori-isosyanuraateilla. Aineella on käyttöä myös myrkyllisten tai ei toivottujen sivutuotteiden hävittämiseen hapettamalla.


title: Hypokloorihapoke

text: Hypokloorihapoke reagoi monien biomolekyylien kanssa. Aminohappojen kanssa se reagoi muodostaen epästabiileja kloramiineja ja niitä se muodostaa myös DNA:n ja RNA:n puriini- ja pyrimidiiniemästen kanssa. Osa näistä on stabiileja ja voivat johtaa mutaatioihin. Metioniinin ja kysteiinin kanssa hypokloorihapoke reagoi hyvin nopeasti hapettaen tioliryhmät sulfonihapporyhmiksi. Hypokloorihapoke vaikuttaa myös lipideihin. Osa näistä reaktioista biomolekyylien kanssa voivat tuottaa erilaisia radikaaleja, jotka ovat erittäin reaktiivisia ja voivat muun muassa inaktivoida entsyymejä.


title: Hypokloorihapoke

text: Hypokloorihapoke on myös osa ihmisen puolustusjärjestelmää. Sitä muodostuu vetyperoksidista ja kloridi-ioneista myeloperoksidaasientsyymin katalysoimana neutrofiili- ja monosyyttisoluissa bakteerihyökkäyksen aikana. Hypokloorihapoke saa bakteerein proteiinit koaguloitumaan, jolloin ne takertuvat toisiinsa ja bakteeri kuolee. Näin tapahtuu myös lämpökäsittelyssä ja bakteerit reagoivat hypokloorihapokkeeseen samoin kuin korkeaan lämpötilaan, erittämällä niin kutsuttuihin kaperoneihin eli kaitsijaproteiineihin kuuluvaa HSp33:a, joka pyrkii estämään koaguloitumisen.


title: Pohjoisranta Burson-Marsteller

text: Pohjoisranta Burson-Marsteller on vuonna 1995 perustettu maineenhallintaan ja viestintään erikoistunut liikkeenjohdon konsulttitoimisto. Pohjoisrannassa työskentelee yli 40 henkilöä. Toimitusjohtajana aloitti marraskuussa 2016 Clarisse Berggårdh.


title: Pohjoisranta Burson-Marsteller

text: Vuonna 2011 Pohjoisranta oli Suomen suurin viestintätoimisto. Yrityksen myyntikate oli 5,1 miljoonaa euroa. Pohjoisranta kuuluu kansainväliseen Burson-Marsteller-ketjuun, joka on yksi maailman suurimmista viestintätoimistoketjuista ja osa maailman suurinta markkinointiviestintäyritysten ryhmää, pörssiyhtiö WPP:tä. Sama yhtiö omistaa myös Suomen toiseksi suurimman viestintätoimiston taustaketjun Hill & Knowltonin.


title: Pohjoisranta Burson-Marsteller

text: Pohjoisrannan erikoisalaa on maineenhallinta, jolla pyritään rakentamaan, vahvistamaan ja suojelemaan yritysten mainetta. Pohjoisranta pitää hyvää mainetta tärkeänä aineettomana pääomana ja olennaisena edellytyksenä yritysten ja yhteisöjen toiminnalle. Pohjoisrannan palveluita ovat viestintään ja maineenhallintaan liittyvä strategiatyö, konsultointi, analysointi ja käytännön toteutus.


title: Pohjoisranta Burson-Marsteller

text: Pohjoisranta on tunnettu myös viestintäalaa ja maineenhallintaa koskevista tutkimuksistaan kuten "Viestinnän ammattilaiset" sekä "Pörssiyhtiöiden mainetutkimus", jota se toteuttaa yhdessä Arvopaperi-lehden kanssa. Pohjoisrannan tutkimustoiminta laajeni yrityksen ostettua Viestintä Oy Intercomin tutkimustoiminnan vuonna 2005.


title: Pohjoisranta Burson-Marsteller

text: Pohjoisrannan perustivat Helsingissä vuonna 1995 Jouni Heinonen, Esa Laurila ja Tommi Siikaniva. Vuodesta 2001 vuoteen 2009 Pohjoisrannalla oli toimisto myös Oulussa.


title: Pohjoisranta Burson-Marsteller

text: Vuonna 2005 Pohjoisranta osti Viestintä Oy Intercomin tutkimustoiminnan.


title: Pohjoisranta Burson-Marsteller

text: Vuonna 2007 Pohjoisranta ja Kaleva Kustannus Oy ilmoittivat perustavansa Ouluun yhtiön, joka ryhtyisi tuottamaan painettuja ja sähköisiä sidosryhmäjulkaisuja. Hanke herätti kummastusta, sillä Pohjoisranta oli tuolloin jäsenenä MTL Viestintätoimistojen liitossa, jonka eettisissä periaatteissa käytännössä kielletään viestintätoimiston omistuksellinen yhteistyö mediatalon kanssa.


title: Pohjoisranta Burson-Marsteller

text: Vuonna 2012 Pohjoisranta liittyi osaksi Burson-Marstelleria yrityskaupan myötä, jossa 51 prosenttia osakkeista siirtyi ulkomaiseen omistukseen. Yrityksen toimitusjohtajaksi samalla palannut Jouni Heinonen perusteli yrityskauppaa kansainvälistyvien suomalaisyritysten tarpeella löytää kansainvälinen kumppani myös viestintäänsä.


title: Pohjoisranta Burson-Marsteller

text: Syksyllä 2016 Pohjoisranta ja niin ikään WPP:n omistama mainostoimisto Wunderman Helsinki muuttivat yhteisiin tiloihin Kalevankadulle.


title: Pohjoisranta Burson-Marsteller

text: Pohjoisranta on arvioitu Suomen parhaaksi viestintätoimistoksi Taloustutkimus Oy:n tekemässä Viestintätoimistojen imagotutkimus 2010:ssä.


title: Pohjoisranta Burson-Marsteller

text: Viestinnän ja PR:n ammattijulkaisu The Holmes Report on valinnut Pohjoisrannan Pohjoismaiden parhaaksi viestintätoimistoksi vuonna 2012.


title: Hirsikontu

text: Hirsikontu () on kylä Venäjällä Leningradin alueen Sosnovyi Borin kaupunkipiirikunnassa. Se sijaitsee Suomenlahden rannalla Sosnovyi Borin pohjoispuolella.


title: Hirsikontu

text: Hirsikontu mainitaan ensimmäisen kerran vuosina 1618–1623 laaditussa ruotsalaisessa verokirjassa, jolloin sen isännät kantoivat vielä venäläisiä nimiä. Myöhemmin kylän asukkaat olivat Kaprion luterilaiseen seurakuntaan kuuluneita inkerinsuomalaisia. 1800-luvun lopussa taloja oli 16 ja asukkaita 125. Kyläläiset harjoittivat kalastusta ja merenkulkua, toimivat kyytimiehinä ja kävivät metsätöissä. Vuonna 1929 perustettiin kalastusta ja maanviljelyä harjoittanut kolhoosi. Vuonna 1942 inkeriläiset karkotettiin Siperiaan.


title: Hirsikontu

text: Nykyään Hirsikontu on Sosnovyi Borin esikaupunki, jossa on huvila-asutusta ja kaupungin paras hiekkaranta.


title: Rakopesä

text: Rakopesä () on kylä Venäjällä Leningradin alueen Sosnovyi Borin kaupunkipiirikunnassa. Se sijaitsee kaupungin eteläpuolella.


title: Rakopesä

text: Kylä mainitaan autiona vuosina 1618–1623 laaditussa ruotsalaisessa verokirjassa. Myöhemmin sen asukkaat olivat Kaprion luterilaiseen seurakuntaan kuuluneita inkerinsuomalaisia. Suomalaiset karkotettiin vuonna 1942 Krasnojarskin aluepiiriin, ja vain osa heistä pääsi palaamaan takaisin.


title: Apassionata

text: Apassionata on eri puolilla Eurooppaa kiertävä tapahtuma, jossa on paljon erirotuisia hevosia ja poneja. Esityksissä esiintyy eläimiä aina aaseista hevosiin.


title: Apassionata

text: Apassionata-hevosesityksissä ratsastajat esittävät temppuja tai ohjaavat hevosia tekemään erilaisia asioita. Lisäksi ohjelmaan kuuluu myös elokuvamaisia esityksiä.


title: Apassionata

text: Apassionatan mukaan show edustaa ystävyyttä hevosen kanssa ja harmoniaa, joka yhdistää kaksi eri eläintä, heidän sielunsa ja tahdonvoimansa. Usein esityksen nimissä lukeekin "Apassionata, yhteisiä ihmeitä". Yleisölle halutaan näyttää, mitä kärsivällisyydellä ja taidolla voi luoda.


title: Valhalla - Pohjoismaiden ministerineuvoston lasten- ja nuortenkulttuurin portaali

text: Valhalla on Pohjoismaiden ministerineuvoston lasten- ja nuortenkulttuurin portaali, jonka toteutuksessa ovat mukana Ahvenanmaa, Färsaaret, Grönlanti, Islanti, Norja, Ruotsi, Suomi ja Tanska. Portaali kertoo, mitä nuorten Pohjolassa tapahtuu arkkitehtuurin ja muotoilun, kuvataiteiden, tanssin ja teatterin, monikulttuurisuuden, elokuvan ja median, tutkimuksen ja koulutuksen, leikin ja liikunnan sekä kirjallisuuden ja musiikin alueella.


text: Portaali on suunnattu aikuisille, jotka työskentelevät lasten- ja nuortenkulttuurin parissa.


text: Valhallan tavoite on


text: Valhallan toimitus koostuu johtavasta pohjoismaisesta toimittajasta ja Pohjoismaiden sekä itsehallintoalueiden kansallisista toimittajista. Kansalliset toimittajat vastaavat kansallisista uutisista ja tapahtumista. Nifin - Pohjoismaiden Suomen instituutti hallinnoi Valhallaa.


title: Siesta-Palkkina

text: Siesta-Palkkina () on kylä Leningradin alueen Lomonosovin piirin Kaprion kunnassa Venäjällä. Se sijaitsee Kaprionlahteen laskevan Siestajoen suussa 15 kilometriä Kapriosta luoteeseen. Kylässä on 65 asukasta (vuonna 2010).


title: Siesta-Palkkina

text: Kaprion kihlakunnan Kargalin pogostaan kuulunut Siesta-Palkkina mainitaan ensimmäisen kerran Novgorodin Vatjan viidenneksen verokirjassa vuonna 1500. Sen nimi perustunee joen lisäksi venäläiseen henkilönimeen "Palka".


title: Siesta-Palkkina

text: Lähiseudun muista kylistä poiketen Siesta-Palkkinan asukkaat olivat venäläisiä. 1860-luvulle saakka he olivat tilanomistajan maaorjia. Vuonna 1862 kylässä oli 42 taloa ja 337 asukasta, jotka kuuluivat Kaprion volostiin ja ortodoksiseen seurakuntaan.


title: Siesta-Palkkina

text: Kylän talonpojat harjoittivat kalastusta ja kuljettivat polttopuita laivoilla Pietariin. Vuonna 1871 Siesta-Palkkinaan avattiin koulu.


title: Siesta-Palkkina

text: Venäjän vallankumouksen jälkeen Siesta-Palkkina muodosti Kaprion volostiin kuuluneen kyläneuvoston. Vuodesta 1923 lähtien se kuului Kirnun (Pogranitšnyin) kyläneuvostoon. Kylä tuhoutui lähes kokonaan toisen maailmansodan aikana.


title: Siesta-Palkkina

text: Vuosina 1950–1960 Siesta-Palkkina kuului Vääskylän ja sen jälkeen Uustian kyläneuvostoon. Vuonna 1974 se liitettiin Sosnovyi Borin kaupunkineuvoston alaisuuteen. Kylässä oli koulu ja lääkintäasema. Paikallinen kalastuskolhoosi yhdistettiin Uustiaan vuonna 1956.


title: Siesta-Palkkina

text: Siesta-Palkkina koostuu puutarhapalstojen ympäröimistä omakotitaloista. Kesäasukkaiden määräksi arvioidaan noin 250 henkeä. Kaprion kunnan vuoden 2015 yleiskaavassa suunnitellaan kylän kehittämistä matkailukohteeksi.


title: Lipovo

text: Lipovo voi tarkoittaa seuraavia asioita:


title: Rutšji

text: Rutšji voi tarkoittaa seuraavia asioita:


title: Suryo Agung Wibowo

text: Suryo Agung Wibowo (s. 8. lokakuuta 1983 Solo) on indonesialainen yleisurheilija, joka kilpailee pikajuoksussa.


title: Suryo Agung Wibowo

text: Wibowo osallistui MM-kisoihin Pariisissa 2003. Hän oli tuolloin 100 metrillä alkueränsä kolmas eikä päässyt seuraavalle kierrokselle. Widowo jäi alkueriin myös Pekingin olympialaisissa 2008, joissa hän juoksi ajan 10,46 sekuntia. Hän on voittanut Kaakkois-Aasian kisoissa 100 ja 200 metrin juoksun vuosina 2007 ja 2009. Vuonna 2009 Widowo teki 100 metrillä kisaennätyksen 10,17.


title: Suryo Agung Wibowo

text: "Lähde: IAAF"


title: Kumho

text: Kumho Tires on eteläkorealainen rengasvalmistaja. Yritys perustettiin vuonna 1977 nimellä Samyang Tire. Yritys valmistaa renkaita mm. F3- ja F3 Euroseries -sarjoihin. Yrityksellä on tytäryhtiöitä muun muassa Kiinassa, Yhdysvalloissa, Englannissa ja Vietnamissa. Yrityksellä on maailmanlaajuinen verkosto ja se on nykyään yksi maailman suurimmista rengasvalmistajista ja osa Kumho Asiana Groupia. Vuonna 2007 yritys ryhtyi Manchester Unitedin pääsponsoriksi. Nimi Kumho tarkoittaa koreaksi kirkasta järveä.